text:
171Morago ga malatsi a marataro Jesu a tsaya Petoro le Jakobo le Johane, morwa-rraagwe, a tlhatlogela nabo mo thabeng e e kwa godimo ba le bosi. 2Foo a fetoga setshwano fa pele ga bone; sefatlhego sa gagwe sa phatsima jaaka letsatsi, diaparo tsa gagwe tsa nna ditshweu jaaka lesedi.
3Ke fa Moše le Elia ba bonala fa go bone, ba bua nae. 4Mme Petoro a simolola go bua, a raya Jesu a re: “Morena, go monate mo go rona go nna fano; fa ò rata, ke tla dira metlaagana e meraro fano, o mongwe e nne wa gago, o mongwe wa ga Moše, o mongwe wa ga Elia.”
5Ya re a sa ntse a bua, leru le le lesedi la ba ritifalela ka tshoganyetso, le lentswe la tswa mo lerung la re: “Yoo ke Morwaake yo o rategang, yo ke mo itumelelang; mo utlweng!”
6Ya re barutwa ba le utlwa, ba wela fa fatshe ka difatlhego, ba boifa segolo. 7Foo Jesu a tla, a ba ama a re: “Tsogang, se boifeng!” 8Ya re ba tsholetsa matlho, ba se ka ba bona ope, fa e se Jesu a le esi.
9Ya re ba fologa mo thabeng, Jesu a ba laela a re: “Lo se ka lwa bolelela ope pono e, go tsamaya Morwa-Motho a tsosiwe mo baswing.”
10Barutwa ba gagwe ba mmotsa ba re: “Ke go reng, fa Baitsedikwalo ba re, Elia o tshwanetse go tla pele?”
Math. 11:14
11Mme a araba a re: “Ka nnete Elia o e tla, o tla tsosolosa tsotlhe. 12Mme ke lo raya ke re: Elia o setse a tsile, mme ga ba a ka ba mo itse, ba dirile ka ene ka fa ba ratileng ka teng. Morwa-Motho le ene ba tla mmogisa jalo.”
13Ke fa barutwa ba gagwe ba tlhaloganya gore o bua nabo ka ga Johane Mokolobetsi.
14E rile ba sena go fitlha kwa bathong, ga tla motho mongwe kwa go ene, a mo khubamela a re: 15“Morena, utlwela morwaake botlhoko; gonne o a karalala, o bogisega thata; ke gantsi a wela mo molelong le gantsi mo metsing. 16Ke ne ke mo tlisitse kwa barutweng ba gago, mme ba paletswe ke go mo fodisa.”
17Jesu a fetola a re: “A batho ba ba sa dumeleng, ba ba kgopo! Kana ke tla nna le lona go fitlhelela leng? Ke tla lo itshokela goleele go le kae? Mo tsiseng kwano go nna!”
18Foo Jesu a kgalemela modemone, wa tswa mo go ene, mme mosimane a fola e sa le ka nako eo.
19Jaanong barutwa ba tla kwa go Jesu kwa thoko ba re: “Ke go reng, fa rona re reteletswe ke go o kgarameletsa ntle?”
20A ba raya a re: “Ke ka gore lo tlhoka tumelo; gonne ammaaruri ke lo raya ke re: Fa lo na le tumelo, le fa e le e e kana ka tlhaka ya peo ya mmasetete fela, lo ka raya thaba e lo a re: ‘Tloga fa, o ye fale!’ mme e tla ya, go se na sepe se se ka lo palelang.
Luka 17:6
21Mme mofuta o ga o tswe, fa e se ka thapelo le ka go itima dijo.”
22Ya re ba ntse ba kopana mo Galelea, Jesu a ba raya a re: “Morwa-Motho o tla neelwa mo diatleng tsa batho.
23Ba tla mmolaya; mme o tla tsosiwa ka letsatsi la boraro.”
Foo ba hutsafala thata.
24E rile ba sena go fitlha kwa Kaperenaume, ba ba amogelang lekgetho la Tempele ba tla kwa go Petoro ba re: “A moruti wa lona ga a ntshe lekgetho la Tempele?”
25Ene a re: “Nnyaya, o a le ntsha.”
Ya re a tsena mo ntlong, Jesu a mo raka ka puo a re: “O gopolang, Simone? Dikgosi tsa lefatshe di amogela makgetho a kgwebo gongwe a tlhogo ya motho mo go bomang? A ke mo go bomorwaa-tsona gongwe mo bathong ba bangwe?”
26Mme ya re a re: “Mo bathong ba bangwe,” Jesu a mo raya a re: “Fa go le jalo, bomorwa ba gololesegile. 27Le gale a re se ba kgopise; yaa kwa letsheng, ò latlhele kobe mo teng, mme tlhapi e ò e tshwarang pele, o e tsee, ò e atlhamolose; ò tla fitlhela ledi la selefera; le tsee, ò le ba neele, e nne lekgetho la me le la gago.”


c: text/html

text: 2 E re ka lo le seoposengwe le Keresete, dirang bojotlhe gore lo kgothatsane ka lorato, lo amege ka ba bangwe,* lo ba rate lo bo lo ba tlhomogele pelo.2 Fa lo dira jalo, ke tla itumela thata. Tshelang ka kagiso, lo ratane mme lo nne seoposengwe mo go se lo se dirang le mo mogopolong.+3 Lo se ka lwa dira sepe ka ntlha ya manganga+ kgotsa ka ntlha ya go itseela kwa godimo.+ Go na le moo, ikokobetseng* e bile lo tlotle ba bangwe go feta tsela e lo itlotlang ka yone.+4 Tswelelang lo amega ka batho ba bangwe,+ mme lo se ka lwa tshwenyega ka dilo tse di amang lona fela.+5 Nnang le boikutlo jono jo Keresete Jesu a neng a na le jone:+6 Le fa a ne a tshwana le Modimo,+ ga a ka a akanya go itseela maemo a a sa mo tshwanelang, e leng maemo a go lekana le Modimo.+7 Le fa go ntse jalo, o ne a tlogela sengwe le sengwe se a neng a na le sone,* mme a tshwana le motlhanka.+ O ne a nna motho.*+8 Mo godimo ga moo, fa a sena go nna motho,* o ne a ikokobetsa mme a nna kutlo go fitlha a swa,+ go fitlha a swela mo koteng ya tlhokofatso.*+9 Ka ntlha ya seno, Modimo o ne a mmaya mo maemong a a kwa godimo+ a bo a mo naya leina le le fetang leina lengwe le lengwe,+10 gore botlhe ba ba kwa legodimong le ba ba mo lefatsheng le ba ba ka fa tlase ga lefatshe ba tle ba khubame ka leina la ga Jesu,+11 le gore mongwe le mongwe a tle a itse gore Jesu Keresete+ ke Morena gore Modimo Rara a galalediwe.12 Jaanong bakaulengwe ba me ba ba rategang, ka metlha lo batho ba ba kutlo, e seng fela fa ke na le lona, mme segolobogolo fa ke seyo. Ka jalo, a mongwe le mongwe wa lona a nne a dire ka natla gore a bolokwe, a dira jalo ka tlotlo e kgolo le poifo.13 Modimo ke ene yo o lo nonotshang gore lo kgone go dira dilo tse di mo itumedisang, e bile o lo naya keletso le maatla a gore lo dire jalo.14 Nnang lo dire dilo tsotlhe lo sa ngongorege+ e bile lo se manganga,+15 gore lo tle lo nne bana ba Modimo+ ba ba se nang molato. Fa lo nna lo se na molato mo kokomaneng e e bosula e e sa direng dilo tse di siameng,+ lo phatsima jaaka masedi mo lefatsheng,+16 fa lo ntse lo ngangatletse lefoko la botshelo.+ Foo ke tla nna le lebaka la go itumela mo letsatsing la ga Keresete, ke itse gore matsapa a me le tiro ya me ya bonatla e ne e se ya lefela.17 Tota le fa nka tshololwa jaaka setlhabelo sa senô,+ ke na le seabe mo setlhabelong+ se lo se ntshang le mo tirelong e lo e direlang Modimo lo ikanyega. Ka jalo, ke itumetse e bile ke itumela le lona lotlhe.18 Jaanong le lona itumeleng le nna.19 Ke solofela gore Morena Jesu o tla ntetla gore ke romele Timotheo+ kwa go lona mo bogautshwaneng, gore ke tle ke kgothale fa ke utlwa dikgang tse di amanang le lona.20 Gonne ga go na ope yo nka mo romelang yo o tshwanang le ene yo ruri a tla lo thusang ka dilo tse lo di tlhokang.21 Ba bangwe botlhe ba ikakanyetsa ba le bosi* mme ga ba dire dilo tse Jesu Keresete a di batlang.22 Mme lo a itse gore Timotheo ene ga a nna jalo, ka gonne fela jaaka ngwana+ a dira le rraagwe, o ne a nna motlhanka le nna go anamisa dikgang tse di molemo.23 Jaanong, ke ene yo ke tla mo romelang kwa go lona fela fa ke sena go itse gore go tla direga eng ka nna.24 Tota ke tshepa gore Morena o tla ntetla gore ke tle kwa go lona mo bogautshwaneng.+25 Mme gone jaanong, ke bona go tlhokega gore ke romele Epaforodito kwa go lona, yo e leng mokaulengwe wa me, modirimmogo le nna, lesole la ga Keresete jaaka nna, morongwa wa lona le motlhanka wa me yo o nthusang.+26 Jaanong o tlhologeletswe go lo bona lotlhe; o tshwenyegile thata ka gonne lo utlwile gore o ne a lwala.27 Tota e bile, o ne a lwala mo a neng a tloga a swa. Le fa go ntse jalo, Modimo o ne a mo utlwela botlhoko, mme le nna o ne a nkutlwela botlhoko, gore ke se ka ka hutsafala thata.28 Ka jalo, ke mo romela kwa go lona ka bonako, gore fa lo mmona lo itumele gape le gore ke se ka ka tlhola ke tshwenyega thata ka lona.29 Ka jalo, mo amogeleng jaaka lo tlhola lo amogela balatedi ba Morena ka boitumelo, mme nnang lo bontsha banna ba ba tshwanang le ene gore lo a ba rata.+30 O batlile a swa ka gonne a dira tiro ya ga Keresete,* e bile o ne a tsenya botshelo* jwa gagwe mo kotsing ka ntlha ya me ka gonne lo ne lo sa kgone go tla fano go nthusa.+

robotstxt: allowed

filter: keep


text:
Ke Kgatlhegela Batho ba Bong jo bo Tshwanang le Jwa Me—A Seo se Kaya Gore ke Gay?
Le e seng!
Boammaaruri: Gantsi go kgatlhegela mongwe wa bong jo bo tshwanang le jwa gago ke maikutlo fela a a tla fetang.
Lisette wa dingwaga tse 16, yo o kileng a kgatlhegela mosetsana mongwe, o ne a lemoga seo. A re: “Dithuto tsa me tsa biology kwa sekolong di nthutile gore mo dingwageng tsa bosha, selekanyo sa dihoromone mo mmeleng se ka fetofetoga thata. Ruri ke akanya gore fa basha ba le bantsi ba ka bo ba itse go le gontsi ka mebele ya bone, ba ka bo ba tlhaloganya gore go kgatlhegela batho ba bong jo bo tshwanang e ka nna sengwe sa nakwana mme ba ne ba ka se ikutlwe ba tshwanetse go nna di-gay.”
Mme go tweng fa go lebega maikutlo a go kgatlhegela batho ba bong bo sele a sa fete? A ke bosetlhogo go bo Modimo a re motho yo o kgatlhegelang batho ba bong jo bo tshwanang le jwa gagwe a tile tlhakanelodikobo ya batho ba bong jo bo tshwanang?
Fa e le gore o arabile potso eno ya bofelo ka ee, o tshwanetse go itse gore go akanya ka tsela eo go theilwe mo kgopolong e e phoso ya gore batho ba tshwanetse go laolwa ke maikutlo a bone a tlhakanelodikobo. Baebele e naya batho seriti ka go ba tlhomamisetsa gore ba ka tlhopha go se laolwe ke dikeletso tse di sa siamang tsa tlhakanelodikobo.—Bakolosa 3:5.
Se Baebele e se buang ga se gatelele. E kaela batho ba ba nang le maikutlo a go tlhakanela dikobo le batho ba bong jo bo tshwanang le jwa bone gore ba dire sone se e laelang ba ba kgatlhegelang batho ba bong jo bo sa tshwaneng le jwa bone gore ba se dire—e leng gore ba ‘tshabe kgokafalo.’ (1 Bakorintha 6:18) Boammaaruri ke gore, dimilione tsa batho ba ba kgatlhegelang batho ba jo bong jo bo sa tshwaneng le jwa bone e bile ba batla go latela melao ya Baebele ba dirisa boikgapo le fa ba ka lebana le dithaelo dife. Ba ba kgatlhegelang batho ba bong jo bo tshwanang le jwa bone le bone ba ka di jalo fa e le gore ruri ba batla go itumedisa Modimo.—Duteronome 30:19.


text:
21Lefoko le Jesaya, morwa Amotse,
o le bonyeng ka ga Juta le
Jerusalema ke le:
2E tla re mo malatsing a bofelo
thaba ya Ntlo ya Morena
e bo e tlhomame,
e okame dithaba,
e godisitswe
kwa godimo ga dithabana;
ditšhaba tsotlhe
di tla phuthegela kwa go yona.
3Merafe e mentsi e tla nanoga
e re:
“Tlayang a re tlhatlogeleng
kwa thabeng ya Morena,
kwa Ntlong ya Modimo
wa Jakobe,
gore o re rute ditsela tsa ona,
re tle re tsamae
mo ditselaneng tsa ona;
gonne molao o tla tswa
kwa Sione,
Lefoko la Morena
le tswa kwa Jerusalema.”
4O tla seka mo gare ga ditšhaba,
a siamisa merafe e mentsi.
Foo ba tla thula ditšhaka
tsa bona megoma,
ba fetola marumo a bona
disekele.
Setšhaba ga se nke se somole
tšhaka go tlhabana le se sengwe.
Ga ba kitla ba tlhola ba ithuta
tlhabano.
5Ba ntlo ya ga Jakobe, tlayang a re
tsamaeng mo leseding la Morena!
6Fela o latlhile morafe wa gago, e leng ba ntlo ya ga Jakobe; gonne ba tletse mereo ya boloi e e tswang kwa botlhabatsatsi, le baroka jaaka Bafelesita; ba utlwana le bana ba baeng. 7Lefatshe la bona le tletse selefera le gouta, mme mahumo a bona ga a fele; lefatshe la bona le tletse dipitse, mme dikoloi tsa bone tsa ntwa ga di fele.
Miga 5:9
8Lefatshe la bona le tletse medimo ya diseto. Ba obamela tiro ya diatla tsa bone tse di dirilweng ke menwana ya bone.
9Foo go inama motho, go ikokobetsa monna. O se ka wa ba itshwarela!
10Tsena mo mafikeng, o iphitlhe mo mmung ka ntlha ya poitshego ya Morena le ka ntlha ya kgalalelo ya borena jwa gagwe.
11Matlho a a ikgodisang a motho a tla kokobediwa; bogolo jwa banna bo tla obiwa. Morena o tla bo a le mogolo a le esi fela ka letsatsi leo.
12Gonne Morena wa masomosomo o beile letsatsi la go busolosa boikgantsho le boikgogomoso jotlhe le boikgodiso jotlhe gore di kokobediwe; 13letsatsi la go rema mesetere yotlhe ya Lebanone e meleele e e tumileng, le ditlhare tsotlhe tsa eike tsa Basane; 14letsatsi la go kokobetsa dithaba tsotlhe tse di godileng le dithabana tsotlhe tse dikgolwane; 15la go rutla dikago tsotlhe tse di godimo le dipota tsotlhe tsa phemelo; 16la go senya mekoro yotlhe ya Tharesise le dilo tsotlhe tse di eletsegang mo matlhong. 17Boikgodiso jwa motho bo tla obiwa, boikgogomoso jwa banna bo tla kokobediwa. Morena o tla bo a le mogolo a le esi fela ka letsatsi leo. 18Mme medimo ya diseto e tla nyelelela ruri.
19Mme ba tla tshabela mo meoleng ya majwe le mo mesimeng ya lefatshe ka ntlha ya poitshego ya Morena le ka ntlha ya kgalalelo ya borena jwa gagwe, mogang a tsogang go tshosa lefatshe.
20Ka letsatsi leo batho ba tla latlha medimo ya selefera ya bone le medimo ya gouta ya bone e ba e itiretseng gore ba e obamele; ba e latlhela dirunya le bomamathwane 21gore ba tshabele mo dipharong tsa mafika le mo dikgageng tsa ona ka ntlha ya poitshego ya Morena le ka ntlha ya kgalalelo ya borena jwa gagwe, mogang a tsogang go tshosa lefatshe.
22Jaanong se ikanyeng motho yo go leng mowa mo nkong ya gagwe; kana o ka kaiwa eng?


text:
221Morena a ba a bua le Moše a re: 2“Raya Arone le bomorwawe gore ba itime22:2 Go tewa, fa ba itshekologile. tse di boitshepo tsa Baiseraele tse ba di intshepisetsang, e se re gongwe ba itshepolola leina le le boitshepo la me. Ke nna Morena. 3Ba ree o re: ‘Monna mongwe le mongwe wa ditshika tsa lona, le fa e le wa losika lofe lwa lona, yo o ka atamelang tse di boitshepo tse Baiseraele ba di itshepisetsang Morena, a na le boitshekologo, a motho yoo a nyelediwe fa pele ga me. Ke nna Morena.
4“ ‘Monna mongwe le mongwe wa losika lwa ga Arone yo e leng molepero gongwe yo o nang le tshologo, a se ka a ja tse di boitshepo a ise a itsheke; gape yo o amang mongwe yo o itshekologileng ka moswi gongwe yo o tshologileng peo
5gongwe yo o amang segagabi se a itshekologang ka sona, le fa e le motho yo a itshekologang ka ene, le fa a na le itshekologo efe. 6Motho yo o amang tse di ntseng jalo a a nne a itshekologile go ya maitsiboeng, mme a se ka a ja tse di boitshepo a ise a tlhape mmele.
7Mme fa letsatsi le sena go phirima, o tla bo a itshekile; morago ga moo a ka ja tse di boitshepo; gonne ke dijo tsa gagwe. 8Se se suleng le se se bolailweng ke sebata a se ka a se ja, e se re gongwe a itshekologa ka sona. Ke nna Morena.
9“ ‘A ba tlhokomele ditaelo tsa me gore ba se ka ba ithwesa boleo ka ntlha ya tse di boitshepo; ba tloga ba swa ka tsona, fa ba di itshepolotse. Ke nna Morena yo ke ba itshepisang.
10“ ‘Tse di boitshepo ga di a tshwanela go jewa ke yo e seng moperesiti; le yo o agileng go bapa le moperesiti le yo o rapilweng ke ene ka tuelo a se ka a ja tse di boitshepo. 11Mme fa moperesiti a reka motho ka madi a gagwe, ene o ka di ja; le ba ba tsaletsweng mo ntlong ya gagwe bone ba ka ja dijo tseo. 12Fa morwadia moperesiti a nyalwa ke monna yo e seng moperesiti, a se ka a tlhola a ja kabelo ya tse di boitshepo. 13Fela fa morwadia moperesiti a nna motlholagadi gongwe a tlhalwa a se na bana a ba a boela kwa ntlong ya ga rraagwe, gona o ka ja dijo tsa ga rraagwe jaaka pele. Fela di se ka tsa jewa ke ope o sele.
14“ ‘E re fa motho a ka ja se se boitshepo, a sa itse, a a se oketse ka karolo ya botlhano, a nee moperesiti se se boitshepo. 15A baperesiti ba se ka ba itshepolola dineo tse di boitshepo tse Baiseraele ba di kgethelang Morena 16le e seng go ba rwesa molato o o nang le petso ka go ja tse di boitshepo tsa bone ka tshwanologo. Gonne ke nna Morena yo ke ba itshepisang.’ ”
17Morena a ba a raya Moše a re: 18“Bua le Arone le bomorwawe le Baiseraele botlhe, o ba ree o re: ‘Mongwe le mongwe wa Baiseraele le wa baeng ba ba mo Iseraele yo o tlisang tshupelo ya gagwe – le fa e le dineo tsa maikano gongwe tsa lorato tse ba di tlisetsang Morena go nna setlhabelo sa phiso – 19a a tlise se lo ka itumelelwang ka sona e bong e tonanyana e e se nang bogole, e ka nna poana gongwe phelehu gongwe phoko. 20Lo se ka lwa tlisa sepe se se nang le bogole; gonne ga lo kitla lo itumelelwa ka sona.
17:1
Mal. 1:8
21Gongwe fa motho a isetsa Morena setlhabelo sa tebogo go dirafatsa maikano gongwe sa bogagagwe sa dikgomo gongwe sa difutshane, se tla itumelelwa fela, fa se se na bogole; a go se nne bogole bope mo go sona. 22Se se foufetseng gongwe se se robegileng gongwe se se khutlegileng gongwe se se nang le ditlhagala gongwe sekwepe gongwe ditlhoko, tseo lo se ka lwa di isetsa Morena le e seng go fisetsa Morena sengwe sa tsona mo aletareng. 23Mme kgomo gongwe sefutshane se se tokololo e gololegileng gongwe e e gonyetseng, o ka se dira setlhabelo sa lorato fela, mme fa e le sa maikano ga se nke se itumelelwa. 24Se se fagotsweng ka go pšhwetlwa gongwe go thulwa gongwe go kgaolwa gongwe go segwa lo se ka lwa se isetsa Morena; le gona lo se ka lwa dira jalo mo lefatsheng la ga lona.
25“ ‘Le fa di tswa mo diatleng tsa baeng, lo se ka lwa di tlhabela Modimo wa lona go nna dijo tsa ona; gonne di senyegile, di golafetse; ga lo ne lo itumelelwa ka tsona.’ ”
26Morena a ba a raya Moše a re: 27“Fa go tsalwa namane gongwe kwanyana gongwe potsane, a e nne le mmaayo malatsi a supa, mme go tloga ka letsatsi la robedi go ya kwa pele e tla itumelelwa go ka nna setlhabelo sa molelo sa Morena.
28Kgomo le fa e le sefutshane lo se ka lwa di tlhaba mmogo le bana ba tsona ka letsatsi le le lengwe.
29E re fa lo direla Morena setlhabelo sa pako, lo mo tlhabele se lo ka itumelelwang ka sona: 30A se jewe ka letsatsi la teng; lo se ka lwa sadisa sepe sa sona go ya mosong. Ke nna Morena.
31“Tlhokomelang ditaelo tsa me, lo dire ka tsona. Ke nna Morena. 32Mme lo se ka lwa itshepolola leina la me le le boitshepo gore ke tle ke kaiwe yo o boitshepo mo Baiseraeleng. Ke nna Morena yo ke lo itshepisang,
33yo ke lo ntshitseng kwa lefatsheng la Egepeto gore ke nne Modimo wa lona, nna Morena.”


text: 8 12 Go tswa foo, Jesu o ne a bua le bone gape a re: “Ke nna lesedi la lefatshe.+ Ope fela yo o ntshalang morago ga a kitla a tsamaya mo lefifing, mme o tla nna le lesedi+ la botshelo.”13 Ka jalo, Bafarasai ba ne ba mo raya ba re: “O bolelela batho ka ga gago; bosupi jwa gago ga bo boammaaruri.”14 Jesu o ne a ba raya a re: “Tota le fa ke bolelela batho ka ga me, bosupi jwa me bo boammaaruri, ka gonne ke itse kwa ke tswang gone le kwa ke yang gone.+ Mme lona ga lo itse kwa ke tswang gone le kwa ke yang gone.15 Lo atlhola go ya ka melao ya batho;*+ nna ga ke atlhole motho ope gotlhelele.16 Tota le fa nka atlhola, katlholo ya me e boammaaruri, ka gonne ga ke nosi, mme Rara yo o nthomileng o na le nna.+17 Gape, mo Molaong wa lona go kwadilwe jaana: ‘Bosupi jwa batho ba babedi bo boammaaruri.’+18 Ke nna ke nayang bosupi ka ga me, le Rara yo o nthomileng o naya bosupi ka ga me.”+19 Foo ba ne ba mo raya ba re: “Rrago o kae?” Jesu o ne a ba araba a re: “Ga lo nkitse e bile ga lo itse Rre.+ Fa ruri lo ne lo nkitse, lo ka bo lo itse le Rre.”+20 O ne a bua mafoko ano fa a ntse a ruta mo tempeleng a le mo bobolokelamatlotlong.+ Mme ga go na ope yo o ileng a mo tshwara, ka gonne nako ya gagwe e ne e ise e tle.+21 Ka jalo, o ne a ba raya gape a re: “Ke a tsamaya, mme lo tla mpatla, le fa go ntse jalo lo tla swa lo ntse lo le baleofi.+ Kwa ke yang gone ga lo ka ke lwa tla gone.”+22 Bajuda ba ne ba re: “Ga a tle go ipolaya, gakere? Ka gonne a re, ‘Kwa ke yang gone ga lo ka ke lwa tla gone.’”23 O ne a ba raya a re: “Lona lo tswa kwa mafelong a a kwa tlase; nna ke tswa kwa mafelong a a kwa godimo.+ Lona lo tswa mo lefatsheng leno; nna ga ke tswe mo lefatsheng leno.24 Ke gone ka moo ke neng ka lo raya ke re: Lo tla swa lo ntse lo le baleofi. Gonne fa lo sa dumele gore ke nna ene, lo tla swa lo ntse lo le baleofi.”25 Ka jalo, ba ne ba mo raya ba re: “Wena o mang?” Jesu o ne a ba raya a re: “Gone ke buelang le lona tota?26 Ke na le dilo di le dintsi tse ke tshwanetseng go di bua ka lona e bile go na le dikgang di le dintsi tse ke tlileng go di atlhola. Tota e bile, Ene yo o nthomileng o boammaaruri, mme tsone dilo tse a di mpoleletseng ke di bua mo lefatsheng.”+27 Ba ne ba sa lemoge gore o ne a bua le bone ka ga Rara.28 Go tswa foo, Jesu o ne a re: “Fa lo sena go pega Morwa motho+ mo koteng, ke gone lo tla itseng gore ke nna ene+ le gore ga ke dire sepe ka bonna;+ mme ke bua dilo tseno fela jaaka Rara a nthutile.29 Mme Ene yo o nthomileng o na le nna; ga a ka a ntlogela ke le nosi, ka gonne ka metlha ke dira dilo tse di mo itumedisang.”+30 Fa a ntse a bua dilo tseno, batho ba le bantsi ba ne ba dumela mo go ene.31 Go tswa foo, Jesu o ne a raya Bajuda ba ba neng ba dumela mo go ene a re: “Fa lo ikobela mafoko a me ka metlha, ruri lo barutwa ba me,32 e bile lo tla itse boammaaruri,+ mme boammaaruri bo tla lo golola.”+33 Bajuda ba bangwe ba ne ba mo raya ba re: “Re bana ba ga Aborahame mme ga re ise re ko re nne batlhanka ba ga ope. Go tla jang gore o re, ‘Lo tla gololesega’?”34 Jesu o ne a ba araba a re: “Ammaaruri ammaaruri ke a lo bolelela, mongwe le mongwe yo o dirang boleo ke motlhanka wa boleo.+35 Mo godimo ga moo, motlhanka ga a nnele ruri mo ntlong ya mong wa gagwe; morwa ene o nna ka bosakhutleng.36 Ka jalo, fa Morwa a lo golola, eleruri lo tla bo lo gololesegile.37 Ke a itse gore lo bana ba ga Aborahame. Le fa go ntse jalo, lo batla go mpolaya, ka gonne ga lo amogele dithuto tsa me.38 Ke bua dilo tse ke di boneng fa ke sa ntse ke na le Rara,+ mme lona lo dira dilo tse lo di utlwileng mo go rraalona.”39 Ba ne ba mo raya ba re: “Rraarona ke Aborahame.” Jesu o ne a ba raya a re: “Fa lo ne lo le bana ba ga Aborahame,+ lo ka bo lo dira ditiro tsa ga Aborahame.40 Mme jaanong lo batla go mpolaya, nna yo ke lo boleletseng boammaaruri jo ke bo utlwileng mo Modimong.+ Aborahame o ne a ka se ka a dira jalo.41 Lo dira ditiro tsa ga rraalona.” Ba ne ne ba mo raya ba re: “Ga re bana ba ba tshotsweng kwa ntle ga lenyalo; re na le Rre a le mongwe, e bong Modimo.”42 Jesu o ne a ba raya a re: “Fa Modimo e ka bo e le Rraalona, lo ne lo tla nthata,+ ka gonne ke tswa kwa Modimong e bile ke fano. Ga ke a tla ka bonna, mme ke romilwe ke Ene yoo.+43 Ke ka ntlha yang fa lo sa tlhaloganye se ke se buang? Ka gonne ga lo kgone go reetsa lefoko la me.44 Rraalona ke Diabolo e bile lo eletsa go dira dikeletso tsa ga rraalona.+ Ene yoo e ne e le mmolai go tloga kwa tshimologong,*+ mme o ne a se ka a itsetsepela mo boammaaruring ka gonne boammaaruri ga bo yo mo go ene. O bua maaka ka gonne o ntse jalo, ke moaki e bile ke rramaaka.+45 Mme e re ka nna ke lo bolelela boammaaruri, ga lo ntumele.46 Ke mang mo go lona yo o ka supang gore ke dirile boleo bongwe? Fa e le gore ke bua boammaaruri, ke ka ntlha yang fa lo sa ntumele?47 Bana ba Modimo ba reetsa mafoko a Modimo.+ Mme ga lo batle go reetsa, ka gonne ga lo bana ba Modimo.”+48 Bajuda ba ne ba mo raya ba re: “A ga re bue nnete fa re re, ‘O Mosamarea+ e bile o na le ledimona’?”+49 Jesu o ne a ba araba a re: “Ga ke na ledimona, mme ke tlotla Rre, le fa go ntse jalo, lona lo a ntlontlolola.50 Ga ke ipatlele kgalalelo;+ Modimo ke ene a batlang gore ke galalediwe e bile ke Ene a atlholang.51 Ammaaruri ammaaruri ke a lo bolelela, fa mongwe a ikobela lefoko la me, ga a kitla a swa.”+52 Bajuda ba ne ba mo raya ba re: “Jaanong re a bona gore o na le ledimona. Aborahame o sule, baporofeti le bone ba sule, mme wena o a re, ‘Fa mongwe a ikobela lefoko la me, ga a kitla a swa.’53 Ga o mogolo mo go rraarona Aborahame, yo o suleng, gakere? Baporofeti le bone ba ne ba swa. Wena o ithaya o re o mang?”54 Jesu o ne a ba raya a re: “Fa e le gore nna ke a ikgalaletsa, kgalalelo ya me ga se sepe. Rre ke ene yo o nkgalaletsang,+ ene yo lo reng ke Modimo wa lona.55 Le fa go ntse jalo, ga lo ise lo mo itse,+ mme nna ke a mo itse.+ Fa nkabo ke rile ga ke mo itse, nkabo ke tshwana le lona, ke le moaki. Mme ke a mo itse e bile ke ikobela lefoko la gagwe.56 Rraalona e bong Aborahame o ne a itumelela thata go nna le tsholofelo ya go bona letsatsi le ke neng ke tla tla ka lone, mme o ne a le bona a bo a itumela.”+57 Foo Bajuda ba ne ba mo raya ba re: “Ga o ise o nne le dingwaga di le 50, jaanong go tla jang gore o bo o bone Aborahame?”58 Jesu o ne a ba raya a re: “Ammaaruri ammaaruri ke a lo bolelela, pele ga Aborahame a nna gone, ke ne ke ntse ke le gone.”+59 Ka jalo, ba ne ba sela maje gore ba mo konope ka one, le fa go ntse jalo, Jesu o ne a iphitlha a bo a tswa mo tempeleng.


text:
Seretse Khama
Sir Seretse Khama (July 1, 1921 – July 13, 1980) ke ene tautona wa ntlha wa lefatshe la Botswana. O gakologelwa lefatshe ka bophara ka go tlisa kgotso le thokgamo mo Botswana.
Botshelo go tswa bonnyeng le Thutego[paakanyo | edit source]
Rre Seretse o tshotswe ko Serowe, mo Bechuanaland Protectorate e le ngwana-wa-ngwana wa ga Kgosi Khama III (wa boraro) wa morafe wa Bangwato. O biditswe Seretse go lebeletswe gore seretse fa se tlhakane le metsi, se a kopana ka jalo go ka twe ke mokopanya setshaba. Rre Seretse o ile a nna kgosi ya Bangwato ka ngwaga wa 1925, a le dingwaga tse nne fela, morago ga loso lwa ga rraagwe, mme Rre Tshekedi Khama o ne a mo tshwarelela bogosi gore a gole pele.
O ne a tsena dikolo tse dikgolwane kwa Aforika Borwa, mme morago a ya go tsena kwa Fort Hare University College, gone kwa Aforika Borwa. O ne a dira ngwaga o le mongwe kwa Balliol College, Oxford, kwa ga Mmamosadinyana, mme morago a ithutela tsa molao kwa Inner Temple kwa Lontone.
Nyalo le go lelekwa[paakanyo | edit source]
Ka Seetebosigo sa ngwaga wa 1947, Rre Seretse Khama o ne a kopana le Mme Ruth Williams, mme wa lekgoa mo Lontone. Morago ga ngwaga ba ne ba nyalana. Lenyalo le la motho yo montsho le yo mosweu, le ne la seka la amogelwa ke Puso ya Tlhaolele(Aparateiti) kwa Aferika Borwa ga mmogo le bagolwane ba Ga MmaNgwato. E ne yare Tshekedi a utlwa, a batla gore Rre Seretse a busediwe kwa gae mme ebile nyalo eo e fedisiwe. Go boeng ga gagwe, Rre Seretse o ne a buisa diphuthego, mme morago a tlogelwa go nna Kgosi. Setšhaba le sone sa simolola go amogela Mme Ruth Williams Khama, mohumagadi wa gagwe. Rre Tshekedi ene o ne a tlogela Bechuanaland Protectorate, ka a ne a sa dumalane, mme Rre Seretse a boela Lontone go feleletsa dithuto tsa gagwe.
Mafatshe a sele one a ne a sa itumelela lenyalo le, bogolo jang la Aferika Borwa le le neng le tlhaola batho ka letso la mmala. Mme ka Bechuanaland Protectorate e ne ele ka fa tlase ga puso ya ga MmaMosadinyana, goromente wa Aferika Borwa a laolela wa ga MmaMosadinyana gore Rre Seretse a ntshiwe mo bogosing. Ka MmaMosadinyana a ne a latlhegetswe ke madi mo ntweng ya mafatshe-fatshe ya bobedi, o ne sa batle go latlhegelwa ke gauta go tsweng Aferika Borwa. Ka jalo Seretse o ne a kojwa mo Bechuanaland Protectorate.
Matsatsi a gagwe a bofelo (Seretse)[paakanyo | edit source]
Seretse Khama o tlhokafetse ka kgwedi ya Phukwi 1980 a le dingwga dile masome a matlhano le robongwe.Go thlokafaleng gagwe go ne ga dira gore Batswana ipotse dipotso ka bane ba itse fa go sena ope motho o a neng a nale botsipajwa go busa.Khama o boloketswe kwa go bolokelwang balelwapa la ga Khama kwa lentsweng kwa motsing wa Serowe.Ngwana wa gagwe ebong Ian Khama o ne a mo sela morago ka ditro ka go tsena mo pusong fa a a ne a thlophiwa go nna tautona wa lefatshe la Botswana ka ngwaga wa 2008.[1] [2]


text:
371Setekia, morwa Josia, o ne a busa mo boemong jwa ga Gonya,37:1 Leina le lengwe la gagwe ke Joyagine. morwa Joyakime. Nebukatenesare, kgosi ya Babele, o ne a mo dirile kgosi ya lefatshe la Juta.
2Mme ene le batlhanka ba gagwe le morafe wa lefatshe ga ba a ka ba utlwa mafoko a Morena a o a buileng ka moporofeti Jeremia.
3Fela kgosi Setekia o ne a roma Jugale, morwa Selemia, le moperesiti Sefanya, morwa Maaseya, kwa go moporofeti Jeremia, ba re: “A ko o re rapelele Morena, Modimo wa rona!”
Jes. 37:4
4E ne e le fa Jeremia a sa ntse a tswa a tsena mo gare ga morafe, mme ba ise ba mo tsenye mo ntlong ya kgolegelo. 5Mme mephato ya batlhabani ba ga Farao e ne e bolotse kwa Egepeto; ya re Bakalatea ba ba dikanyetsang Jerusalema ka ntwa ba utlwa jalo, ba tlogela Jerusalema.
6Ke fa Lefoko la Morena le tla kwa go moporofeti Jeremia le re: 7“Morena, Modimo wa Iseraele, o bua jaana a re: Bolelelang kgosi ya Juta jaana e e lo romileng kwa go nna go mpotsa, lo re: ‘Mephato ya batlhabani e e bolotseng go lo thusa e tla boela kwa Egepeto kwa lefatsheng la yona. 8Mme Bakalatea ba tla boela kwano, ba tlhasela motse o, ba o thopa, ba o fisa ka molelo.’ 9Morena o bua jaana a re: Lo se ka lwa itsietsa ka losi lo a re, ‘Bakalatea ba tla re tlogelela ruri.’ Nnyaya, ga ba nke ba tloga! 10Mme le fa lo ka fenya mephato yotlhe ya batlhabani ba Bakalatea ba ba tlhabanang le lona, ga sala banna ba ba khutlegileng fela, ba tla tsoga, mongwe le mongwe mo tenteng ya gagwe, ba fisa motse o ka molelo.”
11Jaanong e rile mephato ya batlhabani ba Bakalatea e sena go tlogela Jerusalema ka ntlha ya mephato ya batlhabani ba ga Farao, 12Jeremia a tswa mo Jerusalema, a re o ya kwa lefatsheng la Benyamene go amogela boswa teng mo bathong. 13Mme ya re a le mo kgorong ya Benyamene, ga bo go le mookamedi wa batlhodi gona yo leina la gagwe e leng Iria, morwa Selemia, morwa Hananya; ene a tshwara moporofeti Jeremia a re: “O rata go thobela kwa go Bakalatea.”
14Jeremia a fetola a re: “Ke maaka, ga ke rate go thobela kwa go Bakalatea.” Mme Iria a se ka a mo dumela; a mo tshwara, a mo isa kwa dikgosaneng. 15Mme dikgosana tsa galefela Jeremia, tsa mo itaya, tsa mo tsenya mo ntlong ya kgolegelo, mo ntlong ya mokwaledi Jonathane; gonne ba ne ba e dirile kgolegelo. 16E rile Jeremia a sena go tsena mo ntlong ya kgolegelo e e kwa tlase, a setse a na le malatsi a mantsi teng, 17kgosi Setekia a roma go mo ntsha, mme kgosi ya mmotsa mo ntlong ya yona mo sephiring ya re: “A go na le lefoko le le tswang mo Moreneng?”
Jeremia a araba a re: “Ee, le teng!” A ba a re: “O tla neelwa mo diatleng tsa kgosi ya Babele.”
18Jeremia a feta a botsa kgosi Setekia a re: “Wena le batlhanka ba gago le morafe o ke lo leofetse ka eng, fa lo ntsentse mo ntlong ya kgolegelo? 19Gape: Baporofeti ba lona ba kae ba ba neng ba lo rerela ba re, ‘Kgosi ya Babele ga e nke e tla, go lo tlhasela le fa e le lefatshe le’? 20Mme jaanong, kgosi, morena wa me, a ko o nkutlwe! A mokokotlelo wa me o utlwale fa pele ga gago o o reng: ‘Se mpusetse kwa ntlong ya mokwaledi Jonathane, e se re gongwe ka swela teng.’ ”
21Ke fa kgosi Setekia a laela gore ba tsenye Jeremia mo lapeng le mo tisong ya batlhabani; le gona ba mo naya senkgwe se le sengwe ka letsatsi se se tswang mo mmileng wa babesi, ga tsamaya dijo tsa felelela mo motseng. Jeremia a nna jalo mo lapeng la batlhabani.


text:
Go dira bonnete ba gore lenaneo le simolola le tsamaya ka pabaletshego le melao yotlhe ya COVID-19 mo lefelong, puso e tlhoka gore o dire melao yotlhe e tlhopegileng e ka thusang le go fokotsa bokotsi ba tshwaetso ya coronavirus.Puso e neelana ka tsela eo tlang go dira ka yone le tsela e tlhopegileng e supang tlhaloso ya melao e. Maemo a rona e tsela eo dirang ka yone mo lenaneo la bana banye mo nakong ya COVID-19 katiso e go thusa tlhaloganya tsotlhe le go itse seo o se dirang.
Current Status
Not Enrolled
Price
Free
Get Started


text:
BASHA BA BOTSA JAANA
A go Botlhokwa Gore ke Tlhopha Mmino o o Ntseng Jang?
“Ke simolola letsatsi ka go letsa mmino. Fa ke tsena mo koloing, ke letsa mmino. Fa ke le kwa gae, ke iketlile, ke phepafatsa tota le fa ke bala, ke letsa mmino. Ke reetsa mmino ka dinako tsotlhe.”—Carla.
A le wena o rata mmino jaaka Carla? Fa go le jalo, setlhogo seno se tla go thusa gore o itumelele mmino, o tile dikotsi tsa one le go tlhopha mmino o o siameng.
Melemo
Re ka tshwantsha go reetsa mmino le go ja dijo. Mo maemong ano oomabedi, go ikaegile ka gore o tlhopha eng le gore o dira jalo ka selekanyo se se kana kang. Ela tlhoko:
Mmino o kgona go dira gore o ikutlwe botoka.
“Fa letsatsi la me le sa ntsamaele sentle, ke tsenya mmino o ke o ratang mme ka bonako fela, ke ikutlwa botoka thata.”—Mark.
Mmino o ka go gopotsa dilo tsa nako e e fetileng.
“Ka dinako tse dingwe, pina e e rileng e nkgopotsa sengwe se ke se ratang, ka jalo, nako le nako fa ke e utlwa, ke a itumela.”—Sheila.
Mmino o ka dira gore batho ba nne seoposengwe.
“Ke ne ka tsholola dikeledi nako nngwe fa ke ne ke le kwa kopanong ya boditšhabatšhaba ya Basupi ba ga Jehofa, fa batho botlhe ba ba etileng ba ne ba opela pina e e konelang. Re ne re bua dipuo tse di farologaneng mme mmino o ne o dira gore re ikutlwe re le seoposengwe.”—Tammy.
Mmino o ka go thusa gore o nne le dinonofo tse di molemo.
“Go ithuta go tshameka sedirisiwa sengwe sa mmino go go thusa gore o ithute go nna boikgapo le go nna pelotelele. O ka se ithute mmino ka bonako fela. Tsela e le nngwe fela ya go o itse, ke ka go ikatisa.”—Anna.
A o ne o itse? Buka e telele go di gaisa tsotlhe mo Baebeleng ya Pesalema, e na le dipina di le 150.
Dikotsi
Fela jaaka dijo tse di nang le botlhole, go na le mmino o o kotsi. Ela tlhoko lebaka la seo.
Dipina tse dintsi di na le mafoko a thobalano.
“Go bonala e kete mmino otlhe o o ratiwang thata o bua ka thobalano. Ga ba tlhole ba leka go o fitlha.”—Hannah.
Baebele ya re: “A kgokafalo le boitshekologo jwa mofuta mongwe le mongwe kgotsa bogagaru di se ka tsa ba tsa umakwa mo go lona.” (Baefeso 5:3) Ipotse jaana: ‘A mmino o ke o reetsang o dira gore go nne thata go ikobela kgakololo eno?’
Go na le mmino o o ka go bakelang mahutsana.
“Ka dinako tse dingwe, ke lala ke sa robala bosigo ke reeditse mmino o o dirang gore ke akanye ka dilo tse di utlwisang botlhoko thata le tse di ngomolang pelo. Mmino o o ntseng jalo o dira gore ke nne le dikakanyo tse di sa siamang.”—Tammy.
Baebele ya re: “Go feta tsotlhe tse dingwe tse di tshwanetseng go disiwa, dibela pelo ya gago.” (Diane 4:23) Ipotse jaana: ‘A mmino o ke o reetsang o dira gore ke akanye ka dilo tse di sa siamang?’
Go na le mmino o o ka dirang gore o galefe.
“Ke na le bothata jwa go reetsa mmino o o rotloetsang kgalefo le letlhoo. Ke ile ka lemoga gore fa ke sena go o reetsa, maikutlo a me a a fetoga. Ba lelapa la gaetsho le bone ba ile ba lemoga seo.”—John.
Baebele ya re: “Di tloseng tsotlhe mo go lona, tšhakgalo, bogale, bosula, puo ya go kgoba, le puo e e ferosang sebete e e tswang mo molomong wa lona.” (Bakolosa 3:8) Ipotse jaana: ‘A mmino o ke o reetsang o dira gore ke nne motho yo o bogale yo o sa akanyetseng maikutlo a ba bangwe?’
Ke eng se re ithutang sone? Gore re tshwanetse go tlhopha mmino o o siameng. Ke se mosha mongwe yo o bidiwang Julie a ileng a leka go se dira. A re: “:Nako le nako ke leba mmino o ke nang le one go tswa foo ke latlha o ke lemogang gore ga o a siama. Ga go motlhofo go dira jalo mme gone ke a itse gore ke dira se se siameng.”
Mosha mongwe yo o bidiwang Tara le ene o dira se se tshwanang. A re: “Ka dinako tse dingwe, seteishene sengwe se tla bo se tshameka pina e e nang le moribo o o monate mme ke reetsa mafoko a yone sentle, fa ke lemoga gore ga e a siama, ke fetola seteishene seo. Go dira jalo go tshwana le go loma legapu le le rokotsang mathe gangwe fela go tswa foo o bo o le latlha! Mme fa ke kgona go tila go reetsa pina e e buang ka thobalano, ke tla kgona go tila go robalana pele ke nyalwa. Ga ke batle go itlhokomolosa tlhotlheletso e mmino o ka nnang le yone mo go nna.”


text:
Dr Ruth Segomotsi Mompati District Municipality
Dr Ruth Segomotsi Mompati District Municipality (e ne e bitswa Bophirima District Municipality[4] pele) ke nngwe ya di districts tse nne(4) tsa profense ya Bokone Bophirima mo Afrika Borwa. Setulo sa karolwana e, se kwa Vryburg. Karolwana e e na le batho ba ba ka nnang 439 637, mme bontsi ba batho ba ba bua Setswana (dipalopalo tsa 2011). Nomoro ya karolwana e ke DC39. Ke lona lefelo le le dirang nama ya kgomo e ntsi go gaisa mo Afrika Borwa yotlhe, mme dikgomo tsa mufuta wa Hereford e le tsone di leng kwa pele. Karolwana e e tshwantshangwa le Texas ya kwa USA ka gore le yon ke lefelo legolo la bolemirui. Mmopo le dinawa(Peanuts) le tsona di a lemiwa mo karolwaneng e ya Bokone Bophirima. Leina la karolwana e, ke leina la Meyara wa pele wa Vryburg.
Lefatshe[paakanyo | edit source]
Mafelo le dimasepala tse di mabapi[paakanyo | edit source]
Mompati District e mabapi le mafelo le dimasepala tse di latelang:
- Rephaboliki ya Botswana go ya bokone
- Ngaka Modiri Molema District Municipality go ya bokone-botlhaba
- Dr Kenneth Kaunda District Municipality go ya borwa-botlhaba
- Lejweleputswa District Municipality (profense ya Free State)go ya borwa-botlhaba
- Frances Baard District Municipality (profense ya Northern Cape) go ya borwa
- Kgalagadi District Municipality (profense ya Northern Cape) go ya bophirima
Dimasepala tsa selegae[paakanyo | edit source]
Karolwana e e na le dimasepala tsa selegae di le tlhano. Di a latela:
Dipalopalo tsa batho[paakanyo | edit source]
Dipalopalo tse di latelang di tswa go Census 2011.
Bong[paakanyo | edit source]
Ditlhopha tsa merafe[paakanyo | edit source]
Bogolo[paakanyo | edit source]
Dipolotiki[paakanyo | edit source]
Dipholo tsa ditlhopho[paakanyo | edit source]
Dipholo tsa ditlhopho tsa Mompati District ka ditlhopho tsa ngwaga wa 2004.
- Batho ba godimo ga dingwaga di le 18: 245 386 [55.82% ya palo-gotlhe ya batho]
- Palo-gotlhe ya ditlhopho: 153 517 [34.92% ya palo-gotlhe ya batho]
- % e e bonwtsweng pele ya ditlhopho: 62.56% votes e le % ya palo-gotlhe ya batho ba ba nang le dingwaga di le 18 le go feta
Dikgoge tsa kwa ntle[paakanyo | edit source]
- ↑ "Contact list: Executive Mayors". Government Communication & Information System. Retrieved 22 February 2012.
- ↑ "Statistics By Place". Statistics South Africa. Retrieved 27 September 2015.
- ↑ "Statistics By Place". Statistics South Africa. Retrieved 27 September 2015.
- ↑ "New Municipal Names". Municipal Demarcation Board. Retrieved 2009-03-08.


text:
Tlhaloso
Mo go 1-2-3 Flip tsena mmogo le Flippie le Ditsala mo maitemogelong a mašwa a go bala, mme go na le ditsala tse dintsi tse di kgethegileng tse di tsayang karolo mo motshamekong.
Mokwadi
Charlotte Ewins
Batshwantshi
Riaan Retief & Lindsey van Heerden
Dikarolo tsa botlhokwa tsa motseletsele di akaretsa:
- Go nna le ponalo e e kgatlhisang
- E ikaelela go fitlhelela ditlhopha tse di farologaneng tsa dingwaga (dingwaga 4 – 7)
- Diteng tsa tlhotlheletsano ya botsayakarolo
- E thusa puo le tlhamo ya dikgopolo
- Go ka dirisiwa dipuo tse di farologaneng mo go ithuteng puo ya bobedi kgotsa ya boraro ka tsela e e se nang matshosetsi


text:
Study & Master Nkgo ya Puo ya Setswana Kaedi ya Morutabana Mophato wa 5
Study & Master Nkgo ya Puo ya Setswana ke metseletsele ya dibuka tse di kwaletsweng barutabana le barutwana ba Setswana mo Sekgamung sa Dithuto tse Dikgolwane (FET). Buka ya Morutwana * E kgaogantswe ka dikgweditharo di le nne tse di akaretsang dibeke, dibeke tse di abelana ka ditlhogo tse di farologaneng. * E humile ka ditirwana tse di rotloetsang morutwana go akanya le go tsosolosa kgatlhego ya go itse, go dirisa le go ikgantsha ka puo ya Setswana. * Beke nngwe le nngwe e akaretsa dikgono tsa thuto jaaka go reetsa le go bua, go buisa le go lebelela, go kwala le go tlhagisa le dipopego tsa puo le melawana. * E na le kitsokakaretso e e rulagantsweng ka botswerere go ruta ngwao le setso, go aga botho jo bo feletseng jwa ngwana wa mmala wa sebilo. * E humile thutapuo go tlhokotsa tirisopuo e e lolameng.


text:
21Bakaulengwe, le nna e rile ke tla koo go lona, ka feta ka lo bolelela tshupo ya Modimo, e seng ka mafoko a a gaisang le e seng ka botlhale jo bogolo.
2Gonne ke ne ke sa ikaelela go lo itsise sepe fa e se Jesu Keresete fela, ene yo o bapotsweng. 3Le gona ke ne ke le mo go lona ka bokoa le poifo le thoromo e kgolo.
2 Bakor. 10:1
4Gape, thuto ya me le thero ya me ga di a ka tsa dirafala ka mafoko a a kgonang ka botlhale, mme e ne e le ka tshupo ya Mowa le ya thata, 5gore tumelo ya lona e se ka ya ema ka botlhale jwa batho, mme e eme ka thata ya Modimo.
1 Bathes. 1:5
6Le gale botlhale re a tle re bo bue mo go ba ba botlalo; mme ga se botlhale jwa lefatshe leno le e seng jwa balaodi ba lefatshe leno ba ba nyelelang. 7Mme re bua botlhale jwa Modimo jo e leng bosaitsiweng, jo bo fitlhegileng, jo Modimo o sa leng o bo rulaganya pele, dipaka di ise di nne teng go re isa kgalalelong,
8jo bo neng bo sa itsiwe ke ope wa balaodi ba lefatshe leno; gonne fa ba ka bo ba bo itsile, ba ka bo ba sa bapola Morena wa kgalalelo.
Jak. 2:1
9Mme go ntse jaaka go kwadilwe ga twe:
“Tse leitlho le sa di bonang,
tse tsebe e sa di utlwang,
tse di sa tsenang
mo pelong ya motho,
ke tsona tse Modimo
o di baakanyeditseng
bone ba ba o ratang.”
12Mme rona ga re a tshola mowa wa lefatshe, re na le Mowa o o tswang mo Modimong gore re tle re itse dilo tse re di abetsweng ke Modimo; 13tse e bileng re di bolela, e seng ka mafoko a a rutwang ka botlhale jwa botho, mme e le ka a a rutwang ke Mowa o o Boitshepo ka go tlhalosetsa ba Mowa tsa Mowa.
14Mme motho wa nama ga a tshole dilo tsa Mowa wa Modimo; gonne di bosilo mo go ene, ga a kgone go di tlhaloganya; gonne di ka atlholwa ka Mowa fela.
Joh. 8:47
15Wa mowa o atlhola tsotlhe, mme ene ka esi ga a atlholwe ke ope.
16“Ke mang yo o itsileng boitlhômô jwa Morena go ka mo ruta?” Mme rona re na le boitlhômô jwa ga Keresete.
Jes. 40:13


text:
A5
Leina la Modimo mo Dikwalong Tsa Bokeresete Tsa Segerika
Baithuti ba Baebele ba dumela gore leina la Modimo le le emelwang ke ditlhaka tse nnê (יהוה) le tlhaga makgetlo a ka nna 7 000 mo mokwalong wa ntlhantlha wa Dikwalo Tsa Sehebera. Le fa go ntse jalo, batho ba le bantsi ba dumela gore le ne le seyo mo mokwalong wa ntlhantlha wa Dikwalo Tsa Bokeresete Tsa Segerika. Seno se dirile gore gompieno baranodi ba Baebele ba se ka ba dirisa leina Jehofa fa ba ranola Tesetamente e Ntšha. Bontsi jwa bone ba dirisa “Morena” mo boemong jwa leina la Modimo, tota le fa ba ranola mafoko a a nopotsweng mo Dikwalong Tsa Sehebera a a nang le Ditlhaka Tse Nnê Tsa Leina la Modimo.
Baebele ya Thanolo ya Lefatshe le Lesha ga e latele mokgwa ono o o dirwang ke baranodi ba le bantsi. Leina Jehofa le tlhaga ka makgetlo a le 237 mo Dikwalong Tsa Bokeresete Tsa Segerika. Fa baranodi ba Baebele eno ba ne ba dira tshwetso ya go dira jalo, ba ne ba akanyeditse dintlha tseno tse di botlhokwa: (1) Mekwalo ya seatla ya Segerika e e leng teng gompieno ga se yone mekwalo ya ntlhantlha. Bontsi jwa mekwalo eo e e teng gompieno e dirilwe dingwaga di ka nna 200 morago ga mekwalo ya ntlhantlha. (2) Ka nako eo, batho ba ba neng ba kwalolola mekwalo eo ya seatla ba ne ba emisetsa Ditlhaka Tse Nnê Tsa Leina la Modimo ka lefoko la Segerika Kyʹri·os, le le kayang “Morena,” kgotsa ba ne ba kwalolola go tswa mo mekwalong ya seatla e e neng e setse e dirile jalo.
Komiti ya Thanolo ya Baebele ya Lefatshe le Lesha e ne ya lemoga gore go na le bosupi jwa gore ditlhaka tse nnê tsa leina la Modimo di ne di tlhaga mo mekwalong ya ntlhantlha ya Segerika. Tshwetso eo e dirilwe go lebilwe bosupi jo bo latelang:
Dikhopi tsa Dikwalo Tsa Sehebera tse di neng di dirisiwa mo motlheng wa ga Jesu le baaposetoloi ba gagwe di ne di na le Ditlhaka Tse Nnê Tsa Leina la Modimo. Mo nakong e e fetileng, ke batho ba le mmalwa fela ba ba neng ba ganetsa kgang eno. Jaanong bosupi jwa seno bo ka se ganediwe ka gonne go ne ga fitlhelwa dikhopi tsa Dikwalo Tsa Sehebera tsa nako ya ga Jesu le baaposetoloi ba gagwe gaufi le Qumran.
Mo motlheng wa ga Jesu le baaposetoloi ba gagwe, Ditlhaka Tse Nnê Tsa Leina la Modimo di ne di tlhaga le mo dithanolong tsa Segerika tsa Dikwalo Tsa Sehebera. Go fetile dingwaga di le dintsi baithuti ba Baebele ba akanya gore ditlhaka tse nnê tsa leina la Modimo di ne di seyo mo thanolong ya Septuagint ya Dikwalo Tsa Sehebera tse di ranoletsweng mo Segerikeng. Mme ka bo1950, baithuti ba Baebele ba ne ba bona dikapetla tsa bogologolo tsa thanolo ya Septuagint e e neng e le teng mo motlheng wa ga Jesu. Dikapetla tseo di na le leina la Modimo le kwadilwe ka ditlhaka tsa Sehebera. Ka jalo mo motlheng wa ga Jesu, dikhopi tsa Dikwalo Tsa Segerika di ne di na le leina la Modimo. Le fa go ntse jalo, ka dingwaga tsa bo300 C.E., mekwalo ya seatla ya Septuagint ya Segerika, e e jaaka Codex ya Vaticanus le Codex ya Sinaiticus, e ne e se na leina la Modimo go tloga ka Genesise go fitlha ka Malaki (mo le neng le le teng mo mekwalong ya seatla ya pele ga eo). Seo se dirile gore go se ka ga fitlhelwa leina la Modimo mo Tesetamenteng e Ntšha kgotsa mo Dikwalong Tsa Segerika mo mekwalong e e neng ya bolokiwa ya motlha oo.
Jesu o ne a bua jaana ka tlhamalalo: “Ke tlile ka leina la ga Rre.” Gape o ne a gatelela gore ditiro tse a neng a di dira o ne a di dira ‘ka leina la ga Rraagwe’
Dikwalo Tsa Bokeresete Tsa Segerika di bontsha gore Jesu o ne a dirisa leina la Modimo gantsi e bile a le itsise batho. (Johane 17:6, 11, 12, 26) Jesu o ne a re: “Ke tlile ka leina la ga Rre.” Gape o ne a gatelela gore ditiro tse a neng a di dira o ne a di dira ‘ka leina la ga Rraagwe.’—Johane 5:43; 10:25.
Modimo ke ene a dirileng gore Dikwalo Tsa Sehebera tse di boitshepo le Dikwalo Tsa Bokeresete Tsa Segerika di kwalwe, ka jalo ga go utlwale gore leina la ga Jehofa le ntshiwe mo Dikwalong Tsa Segerika. Ka nako ya baaposetoloi, Jakobe morutwa wa ga Jesu o ne a raya bagolwane ba kwa Jerusalema a re: “Semeone o sa tswa go re tlhalosetsa ka botlalo gore jaanong Modimo o amogetse ditšhaba tse dingwe, gore a ntshe batho ba ba tla bidiwang ka leina la gagwe mo go tsone.” (Ditiro 15:14) Go ne go ka se utlwale gore Jakobe a bue mafoko ao fa e le gore ka nako eo batho ba ne ba sa itse leina la Modimo kgotsa ba sa le dirise.
Leina la Modimo le khutshwafaditswe mo Dikwalong Tsa Bokeresete Tsa Segerika. Mo go Tshenolo 19:1, 3, 4, 6, le tlhaga mo lefokong “Halelujah.” Lefoko leno le tserwe mo lefokong la Sehebera le le kayang “Bakang Jah” fa le ranolwa. “Jah” ke khutshwafatso ya leina Jehofa. Maina a batho ba le bantsi ba go buiwang ka bone mo Dikwalong Tsa Segerika a ne a tserwe mo leineng la Modimo. Tota e bile, dibuka dingwe di tlhalosa gore leina la ga Jesu le kaya “Jehofa ke Poloko.”
Mekwalo ya bogologolo ya Sejuda e bontsha gore Bakeresete ba Bajuda ba ne ba dirisa leina la Modimo mo mekwalong ya bone. Melao e batho ba neng ba e rutiwa e e weditsweng mo e ka nnang ka ngwaga wa 300 C.E. e e bidiwang Tosefta, e bua jaana ka mekwalo mengwe ya Bakeresete e e neng e fisiwa ka Sabata: “Dibuka tsa Baefangele le dibuka tsa Ba-minim [ba go tsewang gore ke Bakeresete ba Bajuda] di ne di fisiwa. Di ne tsa shela teng foo di ntse di na le Leina la Modimo mo go tsone.” Gape buka eno e ne ya nopola mafoko a ga Rabi Yosé wa kwa Galalea, yo o tshetseng mo masimologong a dingwaga tsa bo100 C.E., fa a tlhalosa gore mo malatsing a mangwe a beke “motho o sega mo Leina la Modimo le tlhagang teng mo dibukeng tseo [go akanngwang gore ke mekwalo ya Bakeresete] di bo di bewa mme tse di setseng di bo di jewa ka molelo.”
Baithuti bangwe ba Baebele ba dumela gore leina la Modimo le ne le tlhaga mo mafokong a Dikwalo Tsa Segerika a a nopotsweng mo Dikwalong Tsa Sehebera. Setlhogo sengwe se se mo go The Anchor Bible Dictionary se se reng “Ditlhaka Tse Nnê Tsa Leina la Modimo mo Tesetamenteng e Ntšha” se tlhalosa jaana: “Go na le bosupi jo bo bontshang gore fa mekwalo eno e ne e kwalwa lantlhantlha Ditlhaka Tse Nnê Tsa Leina la Modimo, Yahweh, di ne di tlhaga mo T[esetamenteng] e N[tšha] mo go nopotsweng mafoko mangwe kgotsa mafoko otlhe a a tlhagang mo T[esetamenteng] e K[gologolo].” Moithuti wa Baebele e bong George Howard a re: “E re ka Ditlhaka Tse Nnê Tsa Leina la Modimo di ne di sa ntse di kwadilwe mo dikhoping tsa Baebele ya Segerika [Septuagint] tse e neng e le karolo ya Dikwalo tse di neng di dirisiwa ke kereke ya bogologolo, go dumelwa gore bakwadi ba T[esetamente] e N[tšha] ba ne ba kwala Ditlhaka Tse Nnê Tsa Leina la Modimo mo mokwalong wa Baebele fa ba ne ba nopola Dikwalo.”
Baranodi ba Baebele ba ba tseelwang kwa godimo ba ile ba dirisa leina la Modimo mo Dikwalong Tsa Bokeresete Tsa Segerika. Bangwe ba baranodi bano ba ne ba dira jalo dingwaga di le dintsi pele ga Baebele ya Thanolo ya Lefatshe le Lesha e nna gone. Baranodi bangwe le Dibaebele tse ba di ranotseng ke: A Literal Translation of the New Testament . . . From the Text of the Vatican Manuscript, ya ga Herman Heinfetter (1863); The Emphatic Diaglott, ya ga Benjamin Wilson (1864); The Epistles of Paul in Modern English, ya ga George Barker Stevens (1898); St. Paul’s Epistle to the Romans, ya ga W. G. Rutherford (1900); The New Testament Letters, ya ga J.W.C. Wand, Bishopo wa kwa London (1946). Mo godimo ga moo, mo masimologong a dingwaga tsa bo1900 moranodi mongwe yo o bidiwang Pablo Besson o ne a dirisa “Jehová” mo go Luke 2:15 le Jude 14 mo thanolong ya gagwe ya Se-Spain, mme makgetlo a ka nna 100 mo dintlheng tse di kwa tlase o ne a akantsha gore leina la Modimo le ka dirisiwa foo. Mme pele ga dithanolo tseno di nna gone, Dikwalo Tsa Bokeresete Tsa Segerika tse di kwadilweng ka Sehebera di ne di ntse di dirisa Ditlhaka Tse Nnê Tsa Leina la Modimo mo ditemaneng di le dintsi go tloga ka dingwaga tsa bo1500 le morago ga moo. Dithanolo di ka nna 11 tsa Sejeremane di dirisa “Jehovah” (kgotsa ba le kwala e le “Yahweh”) mo Dikwalong Tsa Bokeresete Tsa Segerika, mme baranodi ba le banê bone ba kwala leina leno mo masakaneng go bapa le “Morena.” Dithanolo di feta 70 tsa Sejeremane di dirisa leina la Modimo mo dintlheng tse di kwa tlase kgotsa mo dikakgelong tsa tsone.
Dithanolo tsa Baebele tsa dipuo tse di fetang lekgolo di na le leina la Modimo mo Dikwalong Tsa Bokeresete Tsa Segerika. Dipuo di le dintsi tsa Afrika, tsa dinaga tsa Amerika, tsa Asia, tsa Yuropa le tsa ditlhaketlhake tsa Pacific di dirisa leina la Modimo gantsi. (Bona lenaane le le mo go tsebe 1998 le 1999.) Baranodi ba dithanolo tseno ba ne ba dira tshwetso ya go dirisa leina la Modimo ka ntlha ya mabaka a a setseng a tlhalositswe fa godimo. Dibaebele dingwe di ranotse Dikwalo Tsa Bokeresete Tsa Segerika bosheng jaana, ka sekai, Rotuman Bible (1999), e dirisa leina “Jihova” makgetlo a le 51 mo ditemaneng di le 48 le Baebele ya Batak (Toba) (ya 1989) ya kwa Indonesia e dirisa leina “Jahowa” makgetlo a le 110.
Go na le bosupi jo bo utlwalang sentle jwa gore leina la Modimo, Jehofa, le busediwe mo Dikwalong Tsa Bokeresete Tsa Segerika. Ke sone se baranodi ba Thanolo ya Lefatshe le Lesha ba se dirileng. Ba tlotla leina la Modimo tota e bile ba tshaba go tlosa sepe fela se se neng se le mo mokwalong wa ntlhantlha.—Tshenolo 22:18, 19.


text:
71Morena Modimo o ne a ntshupetsa jaana: Ka mmona a bopa tsie, fa bojang jwa morago bo simolola go tlhoga; kana ke bojang jwa morago, fa kgosi e sena go segelwa. 2Jaanong ya re tsie e sena go fetsa go ja morogo wa lefatshe, ka re: “Morena Modimo, a ko o itshwarele! Jakobe a ka ema jang? Kana o mmotlana.”
3Ke fa Morena a rebega bogale. Morena a re: “Ga go kitla go dirafala!”
4Morena Modimo a ba a ntshupetsa jaana: Ka bona Morena Modimo a bitsa molelo go seka ka ona, mme molelo wa kgadisa morwalela o mogolo, wa ba wa ja tshimo. 5Mme ka re: “Morena Modimo, a ko o lese! Jakobe a ka ema jang? Kana o mmotlana.”
6Ke fa Morena a rebega bogale gape. Morena Modimo a re: “Ga go kitla go dirafala!”
7A ba a ntshupetsa jaana: Ka bona Morena a eme mo loboteng lo lo tsepameng, a tshotse serophiso ka seatla. 8Ke fa Morena a nthaya a re: “O bona eng, Amose?”
Ka re: “Ke bona serophiso.”
Morena a ba a re: “Bona, ke tla baya serophiso mo gare ga Baiseraele, morafe wa me. Ga nkitla ke tlhola ke ba rekegela.
Amose 8
9Mme dithota tsa tlhabelo tsa Isaka di tla fetolwa sekaka; mafelo a a boitshepo a Iseraele a tla fetoga marope, mme ke tla tsogela ba ntlo ya ga Jerobeame ka tšhaka.”
10Ke fa Amasia, moperesiti wa kwa Bethele a romela kwa go Jerobeame, kgosi ya Iseraele, a re: “Amose o go tsosetsa pheretlhego mo Baiseraeleng. Lefatshe ga le kgone go itshokela mafoko otlhe a gagwe.
11Gonne Amose o buile jaana a re: ‘Jerobeame o tla swa ka tšhaka, mme Baiseraele ba tla tlosiwa mo lefatsheng la bone, ba isiwa botshwarong.’ ”
12Mme Amasia a raya Amose a re: “Wena mmoni, tsamaya o tshabele kwa lefatsheng la Juta, o je dijo gona, o bolele Lefoko la Modimo gona.
13Mme o se tlhole o bolela Lefoko la Modimo mo Bethele; gonne ke felo ga boitshepo ga kgosi, e bile ke tempele ya morafe.”
14Amose a fetola a raya Amasia a re: “Ga ke moporofeti le e seng morwa moporofeti; gonne ke ne ke le modisa wa dikgomo le molemi wa mefaa.
15Ke fa Morena a ntsaya ke setse letsomane morago, mme Morena a nthaya a re: ‘Yaa o bolelele Baiseraele, morafe wa me, Lefoko la Modimo.’ 16Jaanong utlwa Lefoko la Morena: Ke wena o reng: ‘Se bolelele thato ya Modimo ka ga Baiseraele, se kgalemele ba ntlo ya lsaka.’ 17Ke ka moo Morena a buileng jaana a re: ‘Mosadi wa gago o tla fetoga seaka mo motseng, bomorwao le bomorwadio ba tla wa ka tšhaka, tshimo ya gago e tla kgaoganngwa ka mogala, mme wena o tla swela mo nageng e e itshekologileng; Baiseraele bone ruri ba tla tlosiwa mo lefatsheng la bone, ba isiwa botshwarong.’ ”


text:
4. Pina Ya Bone - Ga ona le bothata
Maikaelelo
Gatelela thuto ya go bua, fa gona le bothata, ga go sena yoo reetsang tswelela o bue go fitlhela mongwe a reetsa.
Go re ba bolelele mongwe ka mathata a bone, go bokete ebile go thata. Jalo ba kanna ba retelelwa ke go dirisa mafoko mangwe, le go tshaba batsadi gore baka ba, leba jang.
Ga re ruta bana ka go bolela , re tshwanetse go ba baakanya maikutlo gore baitsi gore baka, kopana le batho baba ka tsibogelang seemo kgotsa dikgang tsa bone jang.
Dikai:
a) Bagolo baka kgona go tenega
b) Bagolo ba kgona gosa dumele go re ba bua boammaaruri mme baba bone molato. c) Ngwana o kgona go tshosediwa gore a seka a bolelela ope.
d) Ngwana o kgona go bolelelwa gore ke sephiri.
Nltha ya bolhokwa ke go ruta bana gore fa go sena yoo dumelang se ba sebuang, kana gotwe ba dire sephiri, kana bagolo basa tsee kgato epe, ba tshwanetse: “go tswelela ba bua go fitlhela mongwe a bareetsa.
”Ba Seka Babo Ba Ineela”
Fa bana maina a batho baba ka ba tshepang kgotsa ba bua le bone, ga gona le bothata.
Sekai:
Mme
Ntate
Ntatemogolo
Rakgadi
Malome
Morutabana
Mogokgo
Nnkgonne
Moagisane
Mooki
Mokgothatsi
kana Moruti.
Maikutlo
Go botlhokwa gore o bolelele bana gore baka ikutlwa jang, nako ya fa ba bolela ka kgang e
.
a) O ka ikutlwa o swaba, go bua ka mathata a o nnileng le one, mme ga gona molato.
b) O ka bona gole thata go dirisa mafoko a a saimeng, jalo tlhalosa kafa o ka kgonang ka teng.
c) Pelo ya gago eka iteela ko godimo, e betsa ka bonako, le lentswe la roroma, mme tswelela o tlhalose kafa o ka kgonang ka teng, o wetse dibete.
d) O ka bona fa gongwe gore o bue gole gonnye tsatsi le letsatsi, kana wa kwala lokwalo.
-Ba gakolole go batla tsela ee ba siametseng go bua, le go bua kgotsa go bolelela motho o sele ga basa reediwe.
Mafoko A Ga Cynthie Gotswa Mo Setswhantshong Sa Motshikinyego
Go botlhokwa thata go bolela, fa gona le
mongwe yo a go lematsang, kana a tshwara dikarolo tsa gago tsa bong. Lefa o ka ikutlwa o tshaba kana o boifa, o tshwanetse go le ka thata go bolela. Go na le batho bale bantsi ba o kaba bolelelang jaaka: mme, rre, nkuku, ntatemogolo, mmangwane, malome, morutabana, ntsala, moagisane, batsadi ba tsala ya gago, mapodisi, baoki le babangwe. Jaanong ga o bolela mme go sena ope yoo go dumelang, kana ba go raa bare e nne sephiri, o bo o leka go bolelela yo mongwe mme ba ntse bas a go dumele, tswelela fela o bolela go fitlhele mongwe a reetsa. O seka w aba wa ineela!
Ga ona le bothata - mafoko
Ga ona le bothata, mme o sa itse gore oka dira jang,
bolelela mongwe go fitlha a go reetsa
O tshwanetse wa batla mongwe yo o ka mmolelelang bothata jwa gago
Ga onale bothata, bata motho yoo ka go reetsang
Bua le mmago,rrago kana rrago mogolo
Mmangwaneago, malomaago kana morutabana ko sekolong
O tshwanetse go tswelela o bua go fitlhela mongwe a go reetsa
Ga ona le bothata, tswelela o bua gofitlhela mongwe a go reetsa
Ga ona le bothata bata mongwe o mmolelele
Ga mongwe a go lematsa,
mme osa itse gore o ka dira jang,tsamaya o e go bolela,mongwe
Gofitlhela a go reetsa, o tshwanetse wa batla mongwe yoo ka mmolelelang bothata ja gago
Ga ona le mathata, batla yoo ka go reetsang
Bua le moagisane wag ago,morutabana wag ago ko sekolong,mongwe yoo motshepang kana yoo moitsing,
Go bua le mongwe ka mathata a gago go botlhokwa Tswelela o bolela go fitlhela ,mongwe a reetsa
Ga ona le bothata, bata mongwe yoo ka mmolelelang Ga ona le mathata,tswelela o bua gofitlhela ba go reetsa
Mele Wame Ke Wame
Lenaneo La Thibelo Kgokgontsho Yabana
Translations : Oageletse Bansan Keatholetswe (Ambassador for Botswana)
Written and Animated by: Chrissy Sykes © 2019


text:
Muscat de Frontgnan
Muscadel
Thanololô
Muscadel mo Afrika Borwa e kaya mofuta wa Muscat de Blanc à Petite Grains, leina leno fa le ranolotswe le raya gore Muscat o mosweu ka meretlwa e me nnye. O kaiwa fa e le mongwe wa mefuta ya bogologolo ya terebe ya mofeine.
Afrika Borwa e tlhagisa mofuta wa bogologolo o mosweu mmogo le seka-mofuta, se se tshwanang le mofuta o mosweu ntle fela le gore meretlwa e khibidu. E dirisetswa thata go tlhagisa mefeine e e nonofaditsweng.
Tlhôlegô
Go dumelwa thata gore Marôma a isitse mofuta ono wa Gerika ya bogologolo kwa France, kwa o neng wa jalwa go utlwala kwa Frontignan. Mofuta ono, ka ntlha ya lebaka le, o itsagale gape ka leina la Muscat de Frontignan.
Maina A Mangwe
Ntle le Muscat de Blanc à Petite Grains le Muscat Frontignan, mofuta ono o mosweu o itsagale gape ka Gelber Muskateller kwa Germany le Muscat Canelli kwa California.
Mofuta o mohibidu o itsagale ka Brown Muscat kwa Australia.
Ntshô-Tlhagiso mo Afrika Borwa
Muscadel o ne o le mo gare ga mefuta ya ntlha e e dirisitsweng go tlhagisa mofeine wa ntlha mo Afrika Borwa, ka ngwaga wa 1659, dingwaga di le mmalwa morago ga gore Jan van Riebeeck a goroge kwa Kapa.
Muscadel o mosweu le o mohibidu, mmogo le Pontac e khibidu, Frontignan le Steen tse tshweu, gape di baleletswe mo mefuteng e e beileng mefeine e e tswina ya Constantia mo mmepeng ka dingwagakete tsa bo 18 le 19. Mofeine o ne wa tuma kwa moseja, o ne o ratega thata kwa dikgotlatshekelo tsa segosi kwa Europe, mme o roriswa ke baboki le bakwadi.
Mme Jennings mo bukeng ya ga Jane Austen ya Sense and Sensibility, ka sekai, o ne a rotloetsa “Constantia ka ntlha ya maatla a yona a go fodisa pelo e e swabileng”. Fa Charles Baudelaire mo lebokong la gagwe la Les fleur du mal (Malomo A Bosula) a ne a e bapisa le kgogedi ya moratiwa wa gagwe.
Go begwa fa Napoleon Bonaparte a ne a kopa lebotlolo la yona fa a ne a le gaufi le go tlhokafala. Nako ya yona e ne ya fitlha bokhutlhong fa Phylloxera, e leng tshenyikegi e e tsuntsunyetsang matute mme e sentse bontsi jwa merara mo nageng, e ne ya tlhasela Afrika Borwa ka 1886.
Go tloga ka nako eo, merara e ne ya tlhogelesetswa mo meding e e neng e sa tshabelelwe ke tshenyikegi eno, e ka nako eo e ne e tliswa mo nageng go tswa kwa Amerika Bokone. Afrika Borwa e kile ya nna nngwe ya dinaga di se kae, go ya go ngwagakete wa bo 20, tse di neng di tlhagisa Muscadel o mohibidu ka bontsi go feta o mosweu. Seemo se fetogile fa nako e ntse e tsamaya, mme seno sa baka gore dijalo tsa Muscadel o mohibidu di fokotsege go feta ka seripagare.
Dikgaolo Tsa Ntshô-Tlhagiso
Le fa karolo ya ntshô-tlhagiso e fokotsegile thata fa dingwaga di ntse di feta, merara e santse e bonwa mo bontsing jwa dikgaolo tse di tlhagisang mofeine mo nageng.
Robertson Valley e na le bogolo jwa merara ya Muscadel, mme e na le go feta seripagare sa karolo yotlhe ya ntshô-tlhagiso mo nageng. Mofuta o mohibidu o itumela thata mo mebung e e boteng ya seloko se se tlhapogileng ya kwa Klein Karoo, fa mofuta o mosweu o diragatsa bontle mo mebung ya serokwa. Mefuta ka bobedi e rata maemo a bosa a a bothito a omile.
Kgolô
Mofuta ono ga o gole thata jaaaka motswalo wa ona, Muscat d’ Alexandria (o itsagale gape mo Afrika Borwa jaaka Hanepoot). Ka ntshô magareng ya 15t/ha go ya go 20t/ha, ntshô-tlhagiso ya ona e kwa tlasenyana.
Go Butswa
E butswa go sale gale mo gare ga setlha, go simolola ka beke ya boraro ya Tlhakole.
Meretlwa
Mofuta ono o na le meretlwa ya bogolo jo bo nnye go ya go jo bo mo magareng mme e le kgolokwe. Mofuta o mosweu o na le mmala o motala-serolwana, fa mmala wa mofuta o mohibidu o farologana go tswa go khibidu e e tswapogileng go ya go e e tseneletseng, go ya ka seka-mofuta.
Matlhare
Matlhare a mefuta ka bobedi a botala jo bo tseneletseng, a makima, kgolokwe ka ditsebe tse tharo.
Disinyi le Malwetse
Mofuta ono o bonolo go senyiwa ke letsatsi mme o tshabelelwa bonolo ke moruso o mosweu, phori, anthracnose, botrytis le go bôla.
Tiriso
O dirisetswa thata go tlhagisa mefeine e e nonofaditsweng e mehibidu le e mesweu e e rekiswang ka fa tlase ga sesupô sa Muscadel. Bonnye ba ona bo dirisetswa go tlhagisa mofeine wa tlhago o o tswina.
Tatsô
Mofeine o na le botsofe jo bo gaisang jwa mefuta yotlhe. E e dirwang gore e nowe go sale gale e ka nna le tatsô ya terebe le ya malomô, fa tse di tlogelwang gore di tsofale di nna le mo utlwalo o o humileng o le matswakabele, ka tatsô ya mamepe, caramel le toffee.
Translated by Nchema Rapoo


text:
Tsogo ke Eng?
Karabo ya Baebele
Mo Baebeleng, lefoko le le ranotsweng e le “tsogo” le tswa mo lefokong la Segerika a·naʹsta·sis, le le kayang “go tsoga” kgotsa “go ema gape.” Motho yo o tsosiwang, o tsosiwa mo losong mme o tshela gape, a le jaaka a ne a ntse pele a swa.—1 Bakorintha 15:12, 13.
Le fa lefoko “tsogo” le seyo mo Dikwalong Tsa Sehebera, tse gantsi di bidiwang Tesetamente e Kgologolo, thuto eno yone e teng. Ka sekai, Modimo o ne a solofetsa jaana a dirisa moporofeti Hosea: “Ke tla ba golola mo seatleng sa Sheole [kgotsa “Lebitla”]; ke tla ba golola mo losong.”—Hosea 13:14; Jobe 14:13-15; Isaia 26:19; Daniele 12:2, 13.
Batho ba tla tsosediwa kae? Batho bangwe ba tsosediwa go tshela kwa legodimong gore ba buse le Keresete e le dikgosi. (2 Bakorintha 5:1; Tshenolo 5:9, 10) Baebele e bitsa seno “tsogo ya ntlha” le “tsogo ya pele,” mme dipolelwana tseno tse pedi di bontsha gore go tla nna le tsogo e nngwe. (Tshenolo 20:6; Bafilipi 3:11) Mo tsogong e e tla diregang moragonyana, batho ba tla tsosediwa go tshela mo lefatsheng mme bontsi jwa bone ba tla itumelela go tshela gape.—Pesalema 37:29.
Batho ba tsosiwa jang? Modimo o naya Jesu maatla a go tsosa baswi. (Johane 11:25) Jesu o tla tsosa “botlhe ba ba mo mabitleng a kgakologelo,” mongwe le mongwe wa bone a na le botho, dikakanyo le popego e e farologaneng le ya ba bangwe. (Johane 5:28, 29) Ba ba tsosediwang kwa legodimong ba newa mebele ya semoya, fa ba ba tsosediwang go tshela mo lefatsheng bone ba newa mebele e e itekanetseng ya senama, e e se nang boleo.—Isaia 33:24; 35:5, 6; 1 Bakorintha 15:42-44, 50.
Go tla tsosiwa bomang? Baebele ya re “go tlile go nna le tsogo ya ba ba siameng mmogo le ba ba sa siamang.” (Ditiro 24:15) Ba ba siameng ba akaretsa batho ba ba ikanyegang ba ba jaaka Noa, Sara le Aborahame. (Genesise 6:9; Bahebera 11:11; Jakobe 2:21) Ba ba sa siamang ba akaretsa ba ba sa tshelang ka melao ya Modimo ka gonne ba sa bona tshono ya go e ithuta le go e latela.
Mme gone, ba ba nnang boikepo e bile ba sa fetoge ba ka se tsosiwe. Fa ba swa, ba fedisediwa ruri ba se na tsholofelo ya tsogo.—Mathaio 23:33; Bahebera 10:26, 27.
Batho ba tla tsosiwa leng? Baebele e ne ya bolelela pele gore tsogo ya kwa legodimong e ne e tla direga mo nakong ya go nna gone ga ga Keresete, mo go simologileng ka 1914. (1 Bakorintha 15:21-23) Tsogo ya mo lefatsheng e tla direga ka nako ya Puso ya ga Jesu Keresete ya Dingwaga Tse di Sekete, fa lefatshe le tla bo le dirwa Paradaise.—Luke 23:43; Tshenolo 20:6, 12, 13.
Goreng go utlwala go dumela mo tsogong? Baebele e tlhalosa ka botlalo dipego tse robongwe tsa tsogo, tse mo go nngwe le nngwe ya tsone go nang le basupi ba ba boneng ka matlho. (1 Dikgosi 17:17-24; 2 Dikgosi 4:32-37; 13:20, 21; Luke 7:11-17; 8:40-56; Johane 11:38-44; Ditiro 9:36-42; 20:7-12; 1 Bakorintha 15:3-6) Go botlhokwa gore re ele tlhoko pego ya fa Jesu a ne a tsosa Lasaro, ka gonne Lasaro o ne a na le malatsi a le mane a sule e bile Jesu o ne a dira kgakgamatso eno fa pele ga boidiidi jwa batho. (Johane 11:39, 42) Tota le baganetsi ba ga Jesu ba ne ba ka se ganetse gore seno se diragetse, ka jalo ba ne ba loga leano la go bolaya Jesu le Lasaro.—Johane 11:47, 53; 12:9-11.
Baebele e bontsha gore Modimo o na le bokgoni le keletso ya go tsosa baswi. Mo mogopolong wa gagwe o o se nang selekanyo, o na le dintlha ka botlalo ka mongwe le mongwe yo a tla mo tsosang ka maatla a gagwe a magolo. (Jobe 37:23; Mathaio 10:30; Luke 20:37, 38) Modimo o kgona go tsosa baswi, e bile o batla go dira jalo! Fa Baebele e bua ka tsogo, ya re ka Modimo: “O tla tlhologelelwa tiro ya diatla tsa gago.”—Jobe 14:15.
Dikgopolo tse di seng boammaaruri ka tsogo
Se se seng boammaaruri: Tsogo ke go kopanngwa ga moya le mmele.
Boammaaruri: Baebele e ruta gore moya ke motho ka boene, e seng karolo nngwe e e tswelelang e tshela fa a swa. (Genesise 2:7; Esekiele 18:4) Motho yo o tsosiwang ga a kopanngwe le moya wa gagwe; o bopiwa gape e le moya o o tshelang.
Se se seng boammaaruri: Batho bangwe ba a tsosiwa mme ka bonako morago ga moo ba bo ba senngwa.
Boammaaruri: Baebele ya re “ba ba dirileng dilo tse di bosula” ba tla tsogela kwa “tsogong ya katlholo.” (Johane 5:29) Le fa go ntse jalo, katlholo eno e dirwa go ikaegilwe ka se ba se dirang fa ba sena go tsosiwa e seng pele ba tsosiwa. Jesu o ne a re: ‘Baswi ba tla utlwa lentswe la Morwa Modimo mme ba ba ileng ba tsaya tsia ba tla tshela.’ (Johane 5:25) Ba ba ‘tsayang tsia,’ kgotsa ba ba ikobelang dilo tse ba di ithutileng fa ba sena go tsosiwa, ba tla kwalwa mo ‘lokwalong lwa momeno lwa botshelo.’—Tshenolo 20:12, 13.
Se se seng boammaaruri: Motho o tsosiwa ka one mmele o a neng a na le one pele a swa.
Boammaaruri: Fa motho a sena go swa, mmele wa gagwe o a senyega o bo o nyelela.—Moreri 3:19, 20.


text:
651“Ke ne ka iponatsa mo go ba ba sa botsang ka ga me; ka fitlhelwa ke ba ba sa mpatlang; ka raya setšhaba se se sa rapelang leina la me ka re: ‘Ke fano, ke fano!’
2Ke ne ka ntshetsa mabogo a me letsatsi lotlhe kwa morafeng o o ikepang, o o tsamayang mo tseleng e e seng molemo, o o latelang megopolo ya ona,
Jer. 3:17
3kwa bathong ba ba ntseng ba nkgakatsa ba lebaganye le nna, ba ba dirang ditlhabelo kwa masimong, ba ba fisang maswalo godimo ga diekana; 4ba ba ntseng mo mabitleng, ba lala mo mafelong a a fitlhegileng, ba ja nama ya kolobe, ba na le moro wa maila mo dipitseng tsa bone;
Lef. 11:7
5ba ba reng: ‘Ema koo, se nkatamele, gonne ò ka fetelwa ke boitshepo jwa me.’ Bao ke musi mo dinkong tsa me; ke molelo o o tukang, ka letsatsi lotlhe.
6“Bonang, go kwadilwe fa pele ga me. Ga nkitla ke didimala, mme ke tla busolosa, ke ba busolosetsa mo dihubeng tsa bone. 7Ke tla lo busolosetsa ditshiamololo tsa lona le ditshiamololo tsa borraeno mmogo, ba ba neng ba fisa maswalo mo dithabeng, ba nkgala mo mebotong: Pele ke tla ba lekanyetsa tuelo ya bone mo dihubeng tsa bone.” Morena o buile jalo.
8Morena o bua jaana a re: “E a re fa go fitlhelwa matute a moweine mo lesitlheng, go twe: ‘Se le senye, gonne lesego le mo go lone,’ ke tla dira fela jalo ka ntlha ya batlhanka ba me gore ke se ka ka ba senya botlhe.
Jes. 6:13
9Mme ke tla ntsha losika mo go Jakobe, e bong ba ba ruang dithaba tsa me mo go Juta; ba ke ba itlhaoletseng ba tla di rua, batlhanka ba me ba tla aga gona. 10Mme Sarone e tla nna mafulo a matsomane; megorogoro ya Agore e tla nna meraka ya matlhape a batho ba me ba ba mpatlang.
11“Mme lona ba lo tlogetseng Morena, lwa lebala thaba e e boitshepo ya me; ba lo baakanyetsang Gate65:11 Modimo wa letlhogonolo. lojelo, lwa tshelela Meni65:11 Modimo wa sesadi o o sireletsang. bojalwa jo bo tlhakantsweng: 12Lona ke tla lo neela mo tšhakeng, mme lo na le go inama lotlhe gore lo tlhabiwe. Gonne e rile ke bitsa, lwa se ka lwa araba; ya re ke bua, lwa se ka lwa utlwa. Mme lwa dira tse di bosula mo matlhong a me, lwa itlhophela tse di sa nkgatlheng.”
66:4
13Ke ka moo Morena Modimo o buang jaana a re: “Bonang, batlhanka ba me ba tla ja, mme lona lo bolawa ke tlala; bonang, batlhanka ba me ba tla nwa, mme lona lo tlhajwa ke ditlhong.
14Bonang, batlhanka ba me ba tla duduetsa, ka ba le pelo-di-thabileng, mme lona lo tla goa, ka lo le pelo-di-botlhoko; lo tla lela ka ntlha ya go nyema moko. 15Mme lo tla tlogelela ba ke ba itlhaoletseng leina la lona gore e nne thogako ya go re: ‘A Morena Modimo a go bolae!’ Mme batlhanka ba me ba tla bidiwa ka leina le sele,
16gore yo o itshegofatsang mo lefatsheng a itshegofatse ka Modimo wa boammaaruri, le yo o ikanang mo lefatsheng a ikane ka Modimo wa boammaaruri, ka ditlalelo tsa pele di lebetswe, ka di fitlhegetse matlho a me.
Jer. 4:2
12:16
17“Gonne bonang, ke tla tlhola legodimo le lešwa le lefatshe le lešwa; mme dilo tsa pele ga di kitla di gopolwa le e seng go di gakologelwa ka pelo.
2 Pet. 3:13
Tshen. 21:1
18Mme lo tla itumela, lo dudueletsa tsa ke di tlholang ka go sa feleng; gonne bonang, ke tla tlholela Jerusalema meduduetso le batho ba gagwe boitumelo.
19Ke tla dudueletsa Jerusalema, ke itumelela morafe wa me; ga go kitla go tlhola go utlwala selelo teng le e seng go goa.
20Ga go kitla go tlhola go nna lesea gona le le phelang malatsinyana fela, le e seng monna mogolo yo o sa tlatseng malatsi a gagwe; gonne yo o swang a le dinyaga di le lekgolo o tla a kaiwa lekau; yo o leofang o tla welwa ke khutso a le dinyaga di le lekgolo.
21Mme ba tla aga matlo, ba nna mo go ona; ba tla tlhoma masimo a moweine, ba ja maungo o ona.
22Ga ba kitla ba aga fa yo mongwe a tla nnang teng; ga ba kitla ba tlhoma gore go je yo mongwe. Gonne malatsi a batho ba me a tla tshwana le malatsi a setlhare. Ba ke ba itlhaoletseng ba tla ja monate wa tse ba di itiretseng ka diatla.
23Ga ba kitla ba itapisetsa lefela, le e seng go tsala bana ba ba swang ka pele. Gonne bone ke losika lwa ba ba tshegofaditsweng ke Morena. Bana ba bone ba na nabo. 24Ke tla ba araba ba ise ba bitse; ke tla ba utlwa ba sa ntse ba bua.
58:9
25Phiri le kwana di tla fula mmogo. Tau e tla ja bojang jaaka kgomo. Mme dijo tsa noga e tla nna lorole. Ga di nke di utlwisa botlhoko le e seng go senya mo thabeng yotlhe ya me e e boitshepo. Morena o buile jalo.”


text:
231“Yo o fagotsweng ka go thulelwa gongwe yo o kgaotsweng lepele a se ka a tsena mo phuthegong ya Morena.
2Motho wa madi a a tlhakanyeng a se ka a tsena mo phuthegong ya Morena; le wa losika lwa some lwa gagwe a se ka a tsena mo phuthegong ya Morena.
3“Moamone gongwe Momoabe a se ka a tsena mo phuthegong ya Morena; le wa losika lwa some wa ga bone a se ka a tsena mo phuthegong ya Morena ka gope,
4ka ba se ka ba lo kgatlhantsha ka dijo le ka metsi mo tseleng maloba fa lo tswa kwa Egepeto, le ka kgosi Balake a ne a rapa Bileame morwa Beore kwa Phethore wa Mesopotamia gore a tle go lo hutsa. 5Mme Morena, Modimo wa gago, a gana go utlwa Bileame, a go fetolela khutso go nna tshegofatso, ka Morena, Modimo wa gago, a ne a go rata. 6O se ka wa batla kagiso ya bone le tlhogonolo ya bone ka gope ka malatsi otlhe a gago.
7“O se ka wa tlhoa Moetomo ka gonne ke wa ga eno. O se ka wa tlhoa Moegepeto, ka gonne o ne o le moeng mo lefatsheng la ga gabo.
8Bana ba bone ba ba tsalwang mo losikeng lwa boraro ba ka tsena mo phuthegong ya Morena.
9“E re fa o bololela baba ba gago o le mo bothibelelong o itise mo go tsotlhe tse di maswe. 10Fa go le monna mo go wena yo o itshekologileng ka se se mo dirafaletseng bosigo, a a tswele kwa ntle ga bothibelelo, a se ka a boela mo go jona.
11Mme e re go le maitsiboa, a tlhape ka metsi, mme fa letsatsi le phirima, a ka boela mo bothibelelong.
12“Le gona o nne le felo fa go kwa thoko ka kwa ntle ga bothibelelo kwa o yang teng fa o ithoma. 13Mme mo dilong tsa gago o nne le kepu; jaanong e ne e re fa o ya go kotama kwa ntle, o epa ka yona, o be o tshelele mantle a gago. 14Gonne Morena, Modimo wa gago, o ntse a sepela mo bothibelelong jwa gago gore a go namolele, a neele baba ba gago mo diatleng tsa gago; ke ka moo bothibelelo jwa gago bo tshwanetseng go nna phepa, e se re gongwe a bona tse di maswe mo go wena, a ba a go hularela.
15“Lekgoba le le thobileng mo go mong wa lone, la tshabela kwa go wena, o se ka wa le busetsa mong wa lone. 16A le nne mo go wena mo felong fa le go itlhaolelang mo motseng mongwe wa gago kwa le go ratang; o se ka wa le gatelela.
17“Mo go bomorwadia Baiseraele go se nne ope yo o direlang medimo ya boaka; le mo go bomorwa Baiseraele go se nne ope yo o direlang medimo ya boaka.
1 Dikg. 14:24
18O se ka wa tlisa tuelo ya seaka sa mosadi kwa ntlong ya Morena, Modimo wa gago, le e seng madi a a rapileng ntšwa,23:18 Ke go re: Seaka sa monna. le fa e le ka ntlha ya maikano afe; gonne ka bobedi jwa tsona ke maila mo Moreneng, Modimo wa gago.
Tshen. 22:15
19“E re fa o adima wa ga eno, o se ka wa batla tsadiso ya madi gongwe ya dijo gongwe ya se sengwe se se tleng se adimelwe tsadiso.
Lef. 25:36
20Wa ditšhaba di sele o ka mo adimela tsadiso, mme wa ga eno o se ka wa mo adimela tsadiso gore Morena, Modimo wa gago, a tle a go tshegofatse mo go tsotlhe tse seatla sa gago se di lekang mo lefatsheng le o tla tsenang mo go lone gore e nne la gago.
21“E ne e re fa o ikanela Morena, Modimo wa gago, maikano o se ke o diega go a dirafatsa; gonne fa o sa dire jalo, Morena, Modimo wa gago, o tla a batla mo go wena mme a tla go fetogela boleo.
22Mme fa o sa ikane, ga se boleo mo go wena. 23Fela se se duleng mo molomong wa gago o se tlhokomele, o dire ka fa o ikanetseng Morena, Modimo wa gago, maikano ka teng, o dire se o se buileng ka molomo wa gago.
24“Fa o tsena mo tshimong ya moweine ya mongwe-ka-wena, o ka ja maungo ka fa o eletsang ka gona, wa ba wa kgora, mme o se ka wa fulela mo tlatlaneng ya gago. 25Fa o tsena mo tshimong ya mabele ya mongwe-ka-wena, o ka roba diako ka seatla sa gago, wa ja, mme o se ka wa kgadikanya sekele mo mabeleng a mongwe-ka-wena.


text:
11Taelo ya Modimo. Lefoko la Morena le le rerelwang Baiseraele ka Maleagi. 2Morena a re: “Ke lo ratile, mme lona lo botsa lo re: ‘O re ratile jang?’ A ga ke re: ‘Esau e ne e le mogoloa Jakobe?’ ” go bua Morena. “Mme ke ratile Jakobe,
Baroma 9:13
3ka tlhoa Esau, mme dithaba tsa gagwe ke di dirile sekaka; ka dira boswa jwa gagwe naga ya diphokojwe.
4Fa Etomo a re: ‘Re thubakantswe, mme re tla tsosa marope.’ Morena wa masomosomo o bua jaana a re: ‘A ba age, nna ke tla thuba, mme ba tla bidiwa naga ya boikepo le morafe o Morena a o galefetseng ka bosakhutleng.’ 5Matlho a lona a tla bona, mme lo tla re: ‘Morena o mogolo le ka kwa ntle ga molelwane wa Iseraele.’
6“Morwa o tlotla rraagwe, motlhanka o boifa morena wa gagwe. Jaanong fa ke le Rara, tlotlo ya me e kae? Fa ke le Morena, go mpoifa go kae? Morena wa masomosomo o raya lona, baperesiti, ba lo nyatsang leina la me. Mme lo botsa lo re: ‘Re nyaditse leina la gago ka eng?’
Joh. 8:49
7Kana lo tlisa dijo tse di itshekologileng mo aletareng ya me, mme lo botsa lo re: ‘Re go tlotlolola ka eng?’ Kana ke ka polelo ya lona e e reng: ‘Lomati lwa bojelo lwa Morena lo a nyatsega.’ 8Gonne fa lo tlisa se se foufetseng go dira setlhabelo, a ga se molato? Le fa lo tlisa se se tlhotsang gongwe se se lwalang, a ga lo ipone molato? A ko ò se ise kwa moreneng wa gago! A ò tla mo kgatlha? Gongwe a ene o tla go itumelela? Legoka!” go bua Morena wa masomosomo.
9“Lekang he go kopa bopelotlhomogi mo Modimong lo re: ‘A o ko o re itshwarele!’ – Kana dilo tse di ntseng jalo di tswa mo diatleng tsa lona! – A o tla nna bopelonomi le lona?” go botsa Morena wa masomosomo. 10“E kete go ka bo go le mongwe mo go lona yo o tswalang dikgoro gore lo se ka lwa gotsa molelo mo aletareng ya me lefela! Ga ke kgatlhwe ke lona,” go bua Morena wa masomosomo. “Tshupelo e e tswang mo diatleng tsa lona ga e nnatefele.
Jes. 1:13
11Gonne go tswa kwa botlhabong jwa letsatsi go fitlha kwa bophirimong jwa lone, leina la me le legolo mo ditšhabeng; mo felong gongwe le gongwe maswalo a fisediwa leina la me le tshupelo e e itshekileng; gonne leina la me le legolo mo ditšhabeng,” go bua Morena wa masomosomo.
12“Mme lona lo le itshepolola ka polelo ya lona e e reng: ‘Lobati lwa bojelo lwa Morena lo itshekologile le tse di tswang mo go lone ke dijo tse re di galalang.’ 13Lo buile lwa re: ‘Kana di lapisa jang!’ Mme lo a di nyatsa,” go bua Morena wa masomosomo; “mme lo tlisa se se thukhuthilweng le se se tlhotsang le se se lwalang, lo tlisa ditlhabelo jalo. A tse di tswang mo diatleng tsa lona di ka nkgatlha?” go botsa Morena. 14“Go hutsitswe motsietsi yo o nang le e tonanyana e e tshwanetseng mo letsomaneng la gagwe, mme le fa a dirile maikano, o tlhabela Morena e e sa tshwanelang. Kana, ke nna kgosi e kgolo,” go bua Morena wa masomosomo, “mme leina la me le boitshega mo ditšhabeng.


text:
Mekwalo ya Bogologolo
Mokwalo wa Bogologolo wa Seatla O na Le Leina la Modimo
Bona bosupi jwa gore leina la Modimo le tshwanetse go nna teng mo “Tesetamenteng e Ntšha.”
Letlotlo la Bogologolo le Bonwa mo Matlakaleng
Kgapetla ya Rylands ya Efangele ya Johane ke mokwalo wa bogologolo wa Baebele wa Dikwalo Tsa Bokeresete Tsa Segerika e e bonweng.
Momeno wa Bogologolo o a “Bulwa”
Ka 1970, baithutamarope ba ile ba fitlhela momeno kwa Ein Gedi kwa Iseraele. O ile wa bulwa go dirisiwa motšhine wa 3-D. Go na le eng mo momenong oo?
Baebele e Falotse go Onala
Bakwadi le bakwalolodi ba Baebele ba ne ba dirisa dipapirase le matlalo a diphologolo. Mekwalo ya Baebele ya bogologolo e falotse jang go tla go fitlha gompieno?
A Baebele E na Le Pego e e Nepileng ya Botshelo Jwa ga Jesu?
Sekaseka dintlha kaga dipego tsa Efangele le mekwalo ya bogologolo go gaisa yotlhe o o itsegeng.


text:
21Bakaulengwe, lo itse ka losi gore go tsena ga rona mo go lona go ne go se lefela.
2Mme le fa re ne ra bogisiwa, ra direlwa tse di botlhoko pele kwa Filipi, jaaka lo itse, re ne ra nna pelokgale ka Modimo wa rona go bua Efangele ya Modimo mo go lona re le mo kganetsanyong e kgolo.
17:1-5
3Gonne thero ya rona ga e tswe mo timelong le e seng mo boitshekologong le e seng mo boferefereng, 4mme re bua ka fa re kailweng ke Modimo ka teng re le ba ba ikanyegang go ka neelwa Efangele; ga re bue jaaka ba ba kgatlhang batho, mme e le go kgatlha Modimo o o tlhotlhomisang dipelo tsa rona.
Bagal. 1:10
5Gonne ga re ise re ke re bue mafoko a a tlakisang jaaka lo itse, le e seng ka maano a megagaru – Modimo ke mosupi
– 6le e seng go batla tlotlo mo bathong, le fa e ka nna mo go lona gongwe mo go ba bangwe.
7Re ne re ka nna ra lo rwesa morwalo re le baapostolo ba ga Keresete, mme re ne ra nna bopelontle mo gare ga lona jaaka moamusi a fara bana ba gagwe. 8Re ne ra ratanngwa jalo, ra rata go lo abela le matshelo a rona, e seng Efangele ya Modimo fela; gonne lo ne lo diregile baratwi ba rona. 9Bakaulengwe, kana lo gakologelwa matsapa a rona le tapisego; re lo reretse Efangele ya Modimo re ntse re dira bosigo le motshegare gore re se imetse ope wa lona.
10Lo basupi, le Modimo ke mosupi ka fa re neng re itshotse ka teng ka boitshepo le ka tshiamo le ka go se na molato mo go lona ba lo dumelang, 11jaaka lo itse ka fa re neng re lo laya ka teng, mongwe le mongwe wa lona a le esi jaaka rra-bana a laya bana ba gagwe, 12re lo kgothatsa, re lo tiisetsa gore lo sepele ka mokgwa o o tshwanetseng Modimo o o lo bileditseng pusong le kgalalelong ya ona.
Bafil. 1:27
13Ke ka moo le rona re sa khutleng go leboga Modimo ka ntlha ya gore e rile lo amogela Lefoko la Modimo le lo le utlwileng mo go rona, lwa se ka lwa le tshola jaaka lefoko la batho, mme lwa le tshola e le Lefoko la Modimo tota le le bileng le dira mo go lona ba lo dumelang.
Bagal. 1:11
14Gonne lona, bakaulengwe, lo ne lwa nna balatedi ba diphuthego tsa Modimo tsa kwa Jutea tse di leng mo go Keresete Jesu, ka le lona lo ne lwa bogisiwa ke ba ga lona ka tse le bone ba bogisitsweng ke Bajuta ka tsona, 15ba e bileng ba bolaile Morena Jesu le baporofeti, le rona ba re leleka, ba bo ba sa kgatlhe Modimo, ba le kgatlhanong le batho botlhe;
7:52
16ba re kgoreletsa go rerela baheitane gore ba tle ba pholosiwe, e le gore ba tle ba tlatse seelo sa maleo a bone ka gale.
Mme bogale jwa Modimo bo setse bo tsile mo go bone go ba isa tatlhegong.
17Bakaulengwe, rona ba re neng re kgaogantswe le lona ka bokhutshwanyane ka difatlhego, e seng ka dipelo, re tlhoafaletse thata go bona difatlhego tsa lona ka tlhologelelo e kgolo.
18Ke gona ka moo re ratileng go tla koo go lona, nna Paulo gangwe le gape, mme Satane a re kgoreletsa. 19Kana tsholofelo ya rona gongwe boitumelo jwa rona gongwe serwalo sa tlotlo sa rona ke mang? A ga se le lona fa pele ga Jesu Morena wa rona mo go tleng ga gagwe?
4:1
20Ee, ke lona kgalalelo ya rona le boitumelo jwa rona.


text:
11Nna Paulo le Silefano le Timotheo re kwalela phuthego ya Thesalonika e e mo go Modimo Rraetsho le mo go Morena Jesu Keresete:
2A bopelotlhomogi bo nne le lona le kagiso tse di tswang mo go Modimo Rraetsho le mo go Morena Jesu Keresete!
3Re tshwanetse go leboga Modimo ka gale ka ntlha ya lona, bakaulengwe, jaaka go tshwanetse; ka gonne tumelo ya lona e ntse e gola thata, le lorato lwa mongwe le mongwe wa lona lo lo ratanang ka lone lo ntse lo totela pele.
1 Bathes. 1:2,3
4Ke ka moo rona ka rosi re belafalang ka lona mo diphuthegong tsa Modimo ka ntlha ya boitshoko jwa lona le tumelo mo dipogisong tsotlhe tsa lona le mo dipitlaganyong tse lo di itshokelang.
5Ke sesupo sa katlholo e e siameng ya Modimo gore lo kaiwe lo le ba ba tshwanetseng puso ya Modimo e lo bileng lo e bogela;
Luka 21:36
6ka gonne go siame mo Modimong gore o busetse ba ba lo pitlaganyang pitlaganyo,
7mme lona ba lo pitlaganngwang o lo lapolose mmogo le rona mo ponatshegong ya Morena Jesu, mogang a tswang kwa legodimong, a na le baengele ba thata ya gagwe,
8a le mo kgabong ya molelo, a busolosa bone ba ba sa itseng Modimo, e bong bone ba ba sa utlweng Efangele ya ga Jesu Morena wa rona.
9Ba tla boga petso, e bong tshenyego e e sa khutleng, e le ya go nna kgakala le sefatlhego sa Morena le kgalalelo ya thata ya gagwe,
10motlhang a tlang go galalediwa mo baitsheping ba gagwe, le go gakgamalelwa ke badumedi botlhe ka letsatsi leo; gonne tshupo ya rona e re e lo reretseng e dumetswe.
11Ke ka moo re ntseng re lo rapelela gore Modimo wa rona o lo dire ba ba tshwanetseng pitso, o bo o dirafatse natefelo nngwe le nngwe ya bopelontle jwa ona le tiro ya tumelo ka thata, 12gore leina la ga Jesu Morena wa rona le galalediwe mo go lona le lona mo go ene ka fa bopelotlhomoging jwa Modimo wa rona le jwa Morena Jesu Keresete.


text:
What makes the Platinum le re tlhabetse course unique? Interesting chapter openers and chapter outcomes; glossary and index; language toolbox; wordlists; detailed contents page; chapter summary in the teacher's guide.
Buka ya Setswana Tota Mophato wa 7-9, ke nngwe ya dibuka tsa motseletsele wa dibuka tsa Setswana Puo ya Gae. Setswana Tota e na le dikarolo tse di latelang: Buka ya Barutwana, Buka ya go Buisa le Kaedi ya Morutabana.
Lokwalo lono lo bua segolo ka dikeletso tsa lekolwane le le batlang katlego mo botshelong fela ka kakaretso mmogo le mo lenyalong. Le bona kgarejana e le e kgatlhegelang mme le ikaega ka yona go e dira letlotlo la lorato le dikeletso tsa lona.


text:
Ketapele
Modimo o bua le rona a dirisa Baebele e e Boitshepo. Re tshwanetse go e ithuta gore re itse Mokwadi wa yone. (Johane 17:3; 2 Timotheo 3:16) Mo Baebeleng, Jehofa Modimo o re bolelela se a se ikaeletseng ka batho le ka lefatshe.—Genesise 3:15; Tshenolo 21:3, 4.
Ga go ise go ke go nne le buka e e kileng ya fetola matshelo a batho jaaka yone. Baebele e re thusa go nna le dinonofo tse di tshwanang le tsa ga Jehofa tse di jaaka lorato, kutlwelobotlhoko le bopelotlhomogi. E thusa batho go nna le tsholofelo le go itshokela maemo a a thata. Le gompieno e sa ntse e senola dilo tsa lefatshe leno tse di sa dumalaneng le thato ya Modimo.—Pesalema 119:105; Bahebera 4:12; 1 Johane 2:15-17.
Kwa tshimologong Baebele e ne e kwadilwe ka Sehebera, Searamaika le Segerika, mme jaanong e ranoletswe mo dipuong di feta 3 000, e feletse kgotsa e le dikarolo dingwe tsa yone. Ga go na buka epe e e ranoletsweng mo dipuong tse dingwe le e e anamisitsweng mo lefatsheng jaaka yone. Seno ga se gakgamatse ka gonne boporofeti jwa Baebele jwa re: “Dikgang tseno tse di molemo tsa Bogosi [molaetsa wa Baebele wa konokono] di tla rerelwa batho ba ba mo lefatsheng lotlhe gore e nne bosupi mo ditšhabeng tsotlhe, mme go tswa foo bokhutlo bo tla tla.”—Mathaio 24:14.
E re ka re lemoga gore molaetsa wa Baebele o botlhokwa, boikaelelo jwa rona ke gore re nne le Baebele e e dumalanang le se se mo mekwalong ya ntlhantlha, e e utlwalang sentle e bile e balega motlhofo. Ditlhogo tse di kwa morago mo Baebeleng eno tse di reng “Dikaelo Tsa go Ranola Baebele,” “Dilo Tse di Fetotsweng mo Baebeleng Eno” le “Matsapa a a Tserweng Gore re Nne le Baebele” di tlhalosa dilo tse di tokafaditsweng mo Baebeleng eno tse di amanang le puo.
Batho ba ba ratang Jehofa Modimo e bile ba mo obamela ba batla thanolo ya Lefoko la Modimo e e nepileng le e e tlhaloganyesegang motlhofo. (1 Timotheo 2:4) Ka ntlha ya seo, re tlhabolotse Baebele eno ka Setswana, go dumalana le maikaelelo a rona a gore Thanolo ya Lefatshe le Lesha e ranolelwe mo dipuong tse dintsi kafa go ka kgonegang ka teng. Mmadi yo o rategang, re rapelela gore Baebele eno e go thuse fa o ntse o leka ‘go itse Modimo.’—Ditiro 17:27.
Komiti ya Baebele ya Thanolo ya Lefatshe le Lesha


text:
241Dafita a tloga teng, a tlhatloga a nna kwa dikgageng tsa Engedi. 2Jaanong ya re Saule a boa a tswa go leleka Bafelesita, a bolelelwa ga twe: “Bona, Dafita o kwa sekakeng sa Engedi.” 3Ke fa Saule a tsaya banna ba le 3 000 ba ba tlhaotsweng mo Baiseraeleng botlhe, a ya go batla Dafita le banna ba gagwe kwa ntlheng ya botlhabatsatsi ya Mafika a Diphudufudu. 4Ya re a fitlha kwa marakeng a dinku a a fa thoko ga tsela fa go leng logaga, Saule a tsena teng go ithoma, Dafita le banna ba gagwe ba ntse ba le kwa tengteng ga logaga.
5Ke fa banna ba ga Dafita ba mo raya ba re: “Bona, ke lone letsatsi le Morena o le go boleletseng a re: ‘Itse gore ke tla neela mmaba wa gago mo diatleng tsa gago gore o mo direle ka fa o ratang ka teng.’ ” Dafita a nanoga, a kgaola moja wa kobo ya ga Saule, a sa mmone. 6Mme morago ga moo Dafita a itewa ke letswalo, ka a kgaotse moja wa kobo ya ga Saule. 7A ba a raya banna ba gagwe a re: “A Morena a nthibele gore ke se ka ka direla morena wa me, motlodiwa wa Morena, selo se, ka mo ntshetsa letsogo; gonne ke ene motlodiwa wa Morena.”
Pes. 105:15
8Dafita a kgalemela banna ba gagwe ka mafoko a a bogale, a se ka a ba dumelela go tsogela Saule. Saule a ba a nanoga, a tswa mo logageng a wela tseleng.
9Morago ga moo Dafita le ene a nanoga, a tswa mo logageng, a tlhaeletsa Saule a re: “Morena wa me, kgosi!” Ya re Saule a gadima, Dafita a inamela fa fatshe ka sefatlhego, a ikoba. 10Dafita a ba a raya Saule a re: “O dumelelelang mafoko a batho, fa ba re: ‘Bona, Dafita o rata go go direla bosula’? 11Kana matlho a gago a bona jaanong ka fa Morena a go neetseng ka teng mo diatleng tsa me kajeno mo logageng, mme go tilwe, ke go bolae, mme ka go rekegela ka re: ‘Ga nkitla ke ntshetsa morena wa me letsogo, gonne ke ene motlodiwa wa Morena.’ 12Rra, leba, o be o bone moja wa kobo ya gago o o mo seatleng sa me, jaaka ke o kgaotse, mme ka se ka ka go bolaya; o ka lemoga, wa bona fa go se na bosula gongwe bolotsana mo pelong ya me. Ga ke a go leofela, mme wena o ntsoma go nkamoga bophelo. 13Morena o tla atlhola fa gare ga me le wena; Morena o tla mpusolosetsa mo go wena. Mme seatla sa me ga se kitla se lwa nao.
1 Pet. 2:23
14Jaaka seane sa bogologolo se re: ‘Boikepo bo tswa mo baikeping!’ Mme seatla sa me ga se kitla se go ama. 15Kgosi ya Iseraele e bolotse go latelela mang? Wena o tsoma mang? O latelela ntšwa e e suleng, o tsoma letsetse le le lengwe fela. 16Morena o tla nna moatlhodi, a atlhola fa gare ga rona, a a ele tlhoko, a lwele kgang ya me, a nkatlholele, a nkgolole mo seatleng sa gago!”
17Ya re Dafita a sena go bua mafoko ao le Saule, Saule a re: “A ke lone lentswe la gago, morwaaka Dafita?” A ba a tlhatlosa lentswe, a lela, 18a raya Dafita a re: “Wena o siame bogolo go nna; gonne o ntiretse tse di molemo, mme nna ke go diretse tse di bosula. 19Kajeno o mpontshitse tse di molemo tse o di ntiretseng, etswe Morena a nneetse mo diatleng tsa gago, mme wa se ka wa mpolaya. 20A fa motho a tshwara mmaba wa gagwe, o ka mo naya tsela ka kagiso? A Morena a go duele ka tse di molemo ka ntlha ya tse o di ntiretseng. 21Mme jaanong, ke a itse gore o tla nna kgosi tota; e bile bogosi jwa lseraele bo tla tlhomama mo seatleng sa gago. 22Jaanong he, inkanele ka Morena gore ga o kitla o nyeletsa losika lwa me sehularong sa me le e seng go phimola leina la me mo lapeng la ga rre.” 23Dafita a ikanela Saule jalo. Saule a ba a boela kwa lapeng la gagwe. Dafita le banna ba gagwe ba tlhatlogela kwa logageng lwa thaba.


text: Ke mmaramaa’Kotu lekumula dithaka. Ke mafiri ke magadimana ntweng, Ga re ja ga re gadime. Phiri tsa’ Molopo a’ Mogale, marinarina a Borankhumise! Motho o rileng a tsaa motho a mo akga, A mo refosa ka theko ‘a lerumo, Mompei ga a yo, Mompei o ile masimong. Ke moagi o montsho wa motse wa Mosetlha Dihemela tsa motse wa Mmakhunwana. Ke ngwana’ mosadi o lebele le makgabe, E reng ngwana a lela a tsee lebele a le akgele kwa morago Ngwana a didimale! Ke ditlogolwana kwa Mmamarama’ Kotu! Ke ditlogolwana tsa matebele a Makonkonyane O ba bone, fa ba tlhoka kgomo Ba tshwara motho ba mo soboloka fela. Ditlogolwana tsa Bommaramaa’ Kotu Ba kotula diako ba tlogela mfero! Ke bosebesa-ka-dimeko Dikgong di le teng! Mmamaraama!!! Mmmooou!!!


text:
Meat
Nama ke sejo se se tswang mo di diphologolong. E jewa ke batho, Bogologolo go ne go tsumiwa go bolawa diphologolo gore ba kgone go ja nama ya tsone. E rile fa tlhabologo e tsena go be go simololwa go ruiwa ga dikoko, dinku, dikolobe le dikgomo gore ba kgone go di bolaya ba je nama motlhofo.
Nama e nale menontshana le mafura a a seametse mmele, e bo e jewa ka dijo e le seshabo. E kgona go jewa e le tala(segwapa), mme ka nako e ntsi e jewa e apeilwe e bo e natifisiwa ka go farologana. Nama e e sa butswang e kgona go senyega fa e sa tsidifadiwa morago ga dioura.
Go jewa ga nama go farologane lefatshe ka bophara, go tswa fela gore o wa ngwao efe kgotsa lefatshe lefe. Bangwe go tswa mo ngwaong wa bone ba kgona go nna ba sa je nama, bangwe e le mabapi le botsogo jwa bone kgotsa ngwao.


text:
71Baratwi ba me, e re ka jaanong re na le ditsholofetso tseo, a re iphepafatseng mo masweng otlhe a nama le a mowa, le go tlatsa boitshepiso ka poifo-Modimo.
32:38
2Re feng manno mo dipelong tsa lona; ga re a siamololela ope, ga re a senyetsa ope, ga re a ja sa ga ope.
Dit. 20:33
3Ga ke bue jalo go sekisa; gonne ke setse ke boletse gore lo mo dipelong tsa rona, gore re swe mmogo, re be re phele mmogo.
4Ke lo phuthologetse pelo thata, ke na le tlotlego e kgolo ka ntlha ya lona, ke tletse kgomotso, ke na le letlotlo la boitumelo mo tlalelong yotlhe ya rona; 5gonne e rile re sena go fitlha kwa Maketonia, mebele ya rona ya tlhoka boikhutso, ra tlalelwa mo go tsotlhe, ka kwa ntle go le dintwa, mo teng go le dipoifo.
6Mme Modimo o o gomotsang ba ba bogisegang o re gomoditse ka go tla ga Tito;
2:13
7e seng ka go tla ga gagwe fela, mme e bile e le ka kgomotso e ene o gomoditsweng ka ntlha ya lona ka yona, fa a re bolelela tlhologelelo ya lona le selelo sa lona le ka fa lo ntlhoafaletseng ka teng, mo ke bileng ka itumela gagolo.
8Gonne le fa ke lo hutsafaditse ka lokwalo, ga ke inyatse; le fa ke ne ka inyatsa, ka ke bonye gore lokwalo lole lo lo hutsafaditse, le fa e le ka nakonyana fela,
9jaanong ke a itumela, e seng ka lo ne lo hutsafaditswe, mme e le ka lo ne lo hutsafaditswe mo go isang boikwatlhaong; gonne lo ne lo hutsafaditswe ka fa thatong ya Modimo gore lo se ka lwa senyediwa mo go sepe ke rona. 10Gonne khutsafalo e e batlwang ke Modimo e dira tlhabologo e e sa swabiseng e e isang phologong, mme khutsafalo ya lefatshe yona e isa losong.
11Gonne bonang, selo seo, e bong go hutsafadiwa ka fa thatong ya Modimo go tsositse botlhaga jo bogolo jang ne mo go lona! Ee, le boikarabelo le kgakalo le poifo le tlhologelelo le tlhoafalo le petso ya yo o molato, lo itshupile mo go tsotlhe gore lo phepa mo selong seo.
12Jaanong le fa ke lo kwaletse, e ne e se ka ntlha ya yo o kgopisitseng, le fa e le ka ntlha ya yo o kgopisitsweng, mme e ne e le gore botlhaga jwa lona ka ntlha ya rona bo bonatsege mo go lona fa pele ga Modimo. 13Re ne ra gomotsega ka ntlha ya moo.
Mme kgomotsego ya rona ya okediwa ka go itumelela boitumelo jwa ga Tito mo go feteletseng; ka gonne mowa wa gagwe o lapolositswe ke lona lotlhe. 14Fa nkile ka lo boka fa pele ga gagwe, ga ke a ka ka tlhajwa ke ditlhong; mme poko ya rona fa pele ga Tito ya bonala e le boammaaruri, jaaka re buile dilo tsotlhe mo go lona ka boammaaruri. 15Pelo ya gagwe e lo rata bogolo bogolo, ka a gakologelwa kutlo ya lona lotlhe, jaaka lo ne lwa mo tshola ka poifo le thoromo.
16Ke a itumela, ka ke ka lo ikanya mo dilong tsotlhe.


text:
411A ba a nkisa mo teng ga Tempele, a lekanya maotwana; bokima jwa ona e le mabogo a marataro ka fa, le mabogo a marataro ka fa. 2Boatlhamo jwa botseno e ne e le mabogo a le some; jwa dipota tsa ditlhakore e le mabogo a le matlhano ka fa le mabogo a le matlhano ka fa. Le gona a lekanya boleele jwa Felo-ga-Boitshepo, e le mabogo a le 40; boatlhamo jona e le mabogo a le 20.
3A ba a tsena kwa tengteng, a lekanya lobota, bokima jwa lone e le mabogo a mabedi, le botseno bo le mabogo a marataro, le boatlhamo jwa dipota tsa ditlhakore tsa botseno e le mabogo a supa ka fa le mabogo a supa ka fa. 4A ba a lekanya boleele jwa gona, e le mabogo a le 20, le boatlhamo e le mabogo a le 20, fa go lebileng kwa Tempeleng. A ba a nthaya a re: “Gona fa ke Felo-ga-Boitshepo-jwa-Maitshepo.”
5A ba a lekanya bokima jwa lobota lwa Ntlo, e le mabogo a marataro, le boatlhamo jwa matlwana a a fa loboteng ka fa ntle mo tikologong yotlhe ya Ntlo, e le mabogo a mane. 6Matlwana ao a ne a tlhatlaganye a le mararo, ga masome a mararo. Lobota lwa Ntlo lo ne lo na le dipota tsa koketso tse di rweleng matlwana mo tikologong yotlhe gore a tshegediwe, mme e seng ka lobota lwa Ntlo. 7Matlwana a a mo gare a feta a a kwa tlase, a a kwa godimo a feta a a mo gare ka boatlhamo go lekana le go atamela lobota lwa Ntlo mo tikologong yotlhe ya Tempele. Go tswa matlwaneng a a kwa tlase go ne go tlhatlogelwa kwa go a a mo gare ka mapalamo; go tswa matlwaneng a a mo gare go ne go tlhatlogelwa kwa go a a kwa godimo. 8Ka bona mokatako wa matlapa o le mo tikologong yotlhe ya Ntlo. Bogodimo jwa metheo ya matlwana ao e ne e le selekanyo sa lotlhaka, e leng mabogo a marataro. 9Bokima jwa lobota lwa matlwana ka fa ntle e ne e le mabogo a le matlhano. Go ne go sadisiwa lobala fa thoko ga matlwana a a mo ditlhakoreng tsa Tempele. 10Boatlhamo jwa lobala lo lo fa gare ga matlwana a a fa Tempeleng le a fa molelwaneng wa lelapa la ka fa teng e ne e le mabogo a le 20 mo tikologong yotlhe ya Ntlo.
11Mejako ya matlwana a a fa ditlhakoreng tsa Tempele e isa kwa lebaleng le le sadisitsweng; mojako o mongwe o lebile kwa bokone, mojako o mongwe o lebile kwa borwa; boatlhamo jwa lebala le le sadisitsweng e ne e le mabogo a le matlhano mo tikologong yotlhe.
12Moago o mongwe o o neng o le ka fa ntle ga lebala le le ageletsweng ka lobotana o ne o le mo ntlheng ya bophirimatsatsi mo lapeng la ka fa ntle go fitlha molelwaneng wa lone; boatlhamo jwa ona e le mabogo a le 70; bokima jwa lobota lwa ona e le mabogo a le matlhano mo tikologong yotlhe ya ona; boleele jwa ona e le mabogo a le 90.
13Jaanong a lekanya Tempele, boleele e le mabogo a le lekgolo. Le boleele jwa lebala le le ageletsweng ka lobotana le jwa moago wa ka fa ntle ga lone le jwa dipota tsa ona e ne e le mabogo a le lekgolo. 14Boatlhamo jwa sefatlhego sa Ntlo le jwa lebala le le ageletsweng ka lobotana mo ntlheng ya botlhabatsatsi le jona e ne e le mabogo a le lekgolo. 15A ba a lekanya boleele jwa moago o o ka fa ntle ga lebala le le ageletsweng ka lobotana ka fa morago ga ona le jwa diferwana tse di kwa godimo ka fa le ka fa, e le mabogo a le lekgolo.
Mme Felo-ga-Boitshepo ga Tempele le ga Boitshepo-jwa-Maitshepo le mathudi a yona ka fa ntle 16di ne di manegilwe dipati mo dipoteng, di na le difenstere tse di thibilweng ka dithupa le diferwana tse di kwa godimo mo tikologong yotlhe ka boraro jwa tsona. Ka mo teng dipota di ne di manegilwe dipati tsa logong mo ntlheng tsotlhe. Go tloga fa fatshe go fitlha fa difenstereng le go tloga fa ditlhakoreng 17tsa botseno go fitlha kwa Felong-ga-Boitshepo-jwa-Maitshepo le ka fa ntle mo mathuding go ne go le ditshwantsho mo loboteng lotlhe tikologong ka mo teng le ka fa ntle; 18go tshwantshitswe boKerubime le ditlhare tsa mekolane. Mokolane o ne o le fa gare ga boKerubime ba la babedi. Kerubime mongwe le mongwe o ne a na le difatlhego tse pedi: 19Sefatlhego sa motho se ne se lebile mokolane ka fa; sefatlhego sa tau se lebile mokolane ka ntlha e nngwe. Di ne di tshwantshitswe jalo mo Tempeleng yotlhe mo tikologong yotlhe. 20BoKerubime le mekolane di ne di tshwantshitswe mo loboteng lwa Tempele go tloga fa fatshe go fitlha mo godimo ga mojako. 21Mepakwana ya mejako ya Tempele e ne e na le ditlhakore tse di lekalekanang.
Fa pele ga Felo-ga-Boitshepo-jwa-Maitshepo go ne go beilwe selo se se tshwanang 22le aletare ya logong. Bogodimo jwa yona e le mabogo a mararo; boleele jwa yona e le mabogo a mabedi; boatlhamo jwa yona e le mabogo a mabedi. E ne e na le dikhutlo. Maoto a yona le ditlhakore tsa yona e ne e le tsa logong. Ke fa a nthaya a re: “Ke lone lobati lo lo fa pele ga Morena.”
23Tempele e ne e na le ditswalo di le pedi; le Felo-ga-Boitshepo-jwa-Maitshepo 24go na le ditswalo di le pedi. Ditswalo tseo di ne di na le mefama e mebedi; mhama o mongwe o na le dipati tse pedi tse di bulegelang ka ntlha tsotlhe; mhama o mongwe le ona o na le dipati tse pedi tse di bulegelang ka ntlha tsotlhe. 25Mo ditswalong tsa Tempele go ne go tshwantshitswe boKerubime le mekolane jaaka di dirilwe mo dipoteng. Fa pele ga mathudi ka fa ntle go dirilwe moriti ka thulelo ya dipati tsa logong. 26Difenstere tse di thibilweng ka dithupa le mekolane di ne di le mo ditlhakoreng tsa mathudi ka fa le ka fa le mo matlwaneng a a ka fa Tempeleng le mo mathudinyaneng.